4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์

บริษัทประกอบธุรกิจเป็นผู้จัดจำหน่ายผลิตภัณฑ์โลหะที่ใช้เป็นวัตถุดิบในอุตสาหกรรมการผลิตและวัสดุเพื่อใช้ในการก่อสร้างหลากหลายประเภท
โดยผลิตภัณฑ์ของบริษัทสามารถแบ่งออกได้เป็น 2 ประเภทใหญ่ๆ ดังรายละเอียดต่อไปนี้

1.  ผลิตภัณฑ์วัตถุดิบอุตสาหกรรม

1)  ทองแดงและทองเหลืองชนิดแผ่นและม้วน, ท่อทองเหลือง และอุปกรณ์ (Copper and
    Brass)

บริษัทจัดจำหน่ายผลิตภัณฑ์ทองแดงและทองเหลืองทั้งชนิดแผ่นและม้วนที่มีขนาดและคุณสมบัติ
(Mechanical Properties) ต่างๆ กัน ได้แก่ ความแข็ง ความทนทาน ความเหนียว
ความยืดหยุ่น เป็นต้น ซึ่งสามารถนำไปใช้สำหรับผลิตชิ้นส่วนรถยนต์ อุปกรณ์ไฟฟ้า
ชิ้นส่วนอิเล็กทรอนิกส์ การผลิตกุญแจ บานพับ กระดุมโลหะ และป้ายต่างๆ
ซึ่งผลิตภัณฑ์ส่วนใหญ่ที่บริษัทจัดจำหน่ายเป็นผลิตภัณฑ์ที่ยังไม่สามารถผลิตได้ในประเทศหรือผลิตได้ในประเทศแต่มีคุณภาพไม่ตรงตามมาตรฐานที่ลูกค้ากำหนด

อย่างไรก็ตาม ในปัจจุบันบริษัทเป็นผู้จัดจำหน่ายหลักให้กับบริษัท สยามพุงซานเมทัล จำกัด
บริษัทในกลุ่มของ Poongsan Corporation
ซึ่งเป็นผู้ผลิตทองแดงและทองเหลืองรายใหญ่ของประเทศเกาหลีที่เข้ามาตั้งฐานการผลิตในประเทศไทย

ผลิตภัณฑ์ที่บริษัทจัดจำหน่าย ได้แก่ ผลิตภัณฑ์ทองแดงตามมาตรฐานของ Copper Development
Association (CDA) C1100 และ C1220 รวมทั้งผลิตภัณฑ์ทองเหลืองมาตรฐาน C2600
ที่มีส่วนผสมระหว่างทองแดงและสังกะสี 70:30 และมาตรฐาน C2801
ที่มีส่วนผสมระหว่างทองแดงและสังกะสี 60:40 นอกจากนี้ บริษัทยังมีการจำหน่ายอุปกรณ์อื่นๆ ได้แก่
ท่อทองเหลืองและข้อต่อต่างๆ ซึ่งนำไปใช้ในระบบระบายความร้อนในอุตสาหกรรม (หม้ออบไอน้ำ)
เครื่องสุขภัณฑ์ เครื่องฉีดยาฆ่าแมลง และอุตสาหกรรมยานยนต์

นอกจากการจัดจำหน่ายสินค้าในปัจจุบันแล้ว บริษัทยังมีบริการเสริมในการตัดซอยโลหะ
โดยส่วนหนึ่งได้รับความร่วมมือจากผู้ผลิตในการให้บริการ ทั้งนี้
บริการดังกล่าวถือเป็นการอำนวยความสะดวกให้แก่ลูกค้าของบริษัทได้อย่างมาก
เนื่องจากลูกค้ามีความต้องการผลิตภัณฑ์ที่หลากหลายทั้งในแง่ของขนาด ส่วนผสมของโลหะ ความแข็ง
เป็นต้น จึงส่งผลให้บริษัทมีสินค้าประเภททองแดงและทองเหลืองไว้สำหรับจัดจำหน่ายมากกว่า
3,000 รายการ สำหรับทองแดงและทองเหลืองชนิดบาง
บริษัทนำเข้ามาเพื่อจัดจำหน่ายจากประเทศอินเดีย โดยบริษัทเป็นผู้แทนจำหน่ายให้แก่ Agrawal
Metal ซึ่งสินค้าทองแดงและทองเหลืองชนิดบางดังกล่าว บริษัท สยามพุงซานเมทัล จำกัด
ยังไม่มีการผลิตในประเทศไทย

2)  ลวดสเตนเลสและลวดเหล็ก (Stainless Steel and Steel Wire)

บริษัทนำเข้าผลิตภัณฑ์ลวดสเตนเลสและลวดเหล็กที่มีคุณภาพสูงจากผู้ผลิตที่มีคุณภาพเป็นที่ยอมรับตามมาตรฐานสากลจากประเทศเกาหลี
โดยบริษัทจัดจำหน่ายผลิตภัณฑ์ที่มีค่าความแข็งและพื้นผิวที่หลากหลาย เส้นผ่าศูนย์กลางตั้งแต่
0.2-4.0 มิลลิเมตร
ซึ่งลวดสเตนเลสและลวดเหล็กดังกล่าวจะถูกนำไปใช้ในการผลิตสปริงเพื่อนำไปเป็นชิ้นส่วนในการผลิตสินค้าประเภทต่างๆ
เช่น รถยนต์ เครื่องใช้ไฟฟ้า เครื่องเสียง อิเล็กทรอนิกส์ และเครื่องใช้สำนักงาน เป็นต้น
นอกจากนี้ ทางบริษัทได้ทำการขยายตลาดในส่วนของลวดสเตนเลสไปยังกลุ่มลูกค้าใหม่ๆ เช่น
อุปกรณ์ตกแต่งภายในและเครื่องใช้ในครัวเรือน

3)  อะลูมิเนียม (Aluminium)

บริษัทจัดจำหน่ายอะลูมิเนียมทั้งที่เป็นชนิดแผ่นและม้วนหลากหลายประเภท
ซึ่งมีคุณสมบัติด้านโลหะและความแข็งที่แตกต่างกัน ประกอบด้วย Series 1000, Series 3000,
Series 5000 และ Series 8000 โดยบริษัทเป็นผู้นำเข้าหลักจากผู้ผลิตที่มีคุณภาพจากประเทศจีน
ทั้งนี้
อะลูมิเนียมชนิดแผ่นและม้วนที่บริษัทจัดจำหน่ายสามารถนำไปใช้ในอุตสาหกรรมการผลิตชิ้นส่วนอิเล็กทรอนิกส์และอุปกรณ์ไฟฟ้า
อุตสาหกรรมยานยนต์ อุตสาหกรรมหลังคา และงานบรรจุภัณฑ์ เช่น ฟอยล์บรรจุอาหาร เป็นต้น

4)  สเตนเลส (Stainless Steel)

บริษัทจำหน่ายผลิตภัณฑ์สเตนเลสรีดร้อนและรีดเย็นเกรด 304 ทั้งชนิดแผ่นและม้วน
โดยมีการสั่งซื้อจากในประเทศเป็นหลัก รวมถึงการนำเข้าจากประเทศผู้ผลิตอื่นๆ
ในแถบเอเชียและยุโรป
ซึ่งเป็นเกรดที่นิยมใช้กันโดยทั่วไปในอุตสาหกรรมผลิตท่อสำหรับใช้ในการผลิตเฟอร์นิเจอร์
งานตกแต่ง และอุตสาหกรรมอาหาร เครื่องครัว และครุภัณฑ์ทางการแพทย์ต่างๆ

1.  ผลิตภัณฑ์วัสดุเพื่อใช้ในการก่อสร้าง

1)  ท่อทองแดงและอุปกรณ์ (Copper Tube and Fittings)

ผลิตภัณฑ์ท่อทองแดงภายใต้เครื่องหมายการค้า KEMBLA
มีคุณภาพสูงเป็นที่ยอมรับในกลุ่มผู้ออกแบบและนิยมใช้มากที่สุดในงานระบบ
บริษัทเป็นผู้นำเข้าจากประเทศออสเตรเลียและเป็นผู้แทนจำหน่ายแต่ผู้เดียวในประเทศไทย

ท่อทองแดงไร้ตะเข็บมาตรฐานตาม ASTM B88 B280 และ B819
มีคุณสมบัติเพื่อใช้สำหรับงานประปาที่ต้องการอายุการใช้งานยาวนาน งานระบบเครื่องปรับอากาศ
งานระบบท่อส่งก๊าซอุตสาหกรรม
และงานระบบท่อส่งก๊าซทางการแพทย์ซึ่งต้องการความสะอาดเป็นพิเศษ
โดยลักษณะของผลิตภัณฑ์แบ่งออกเป็น 2 ประเภท ดังนี้

-   ท่อทองแดงชนิดเส้นตรงที่มีเส้นผ่าศูนย์กลางตั้งแต่ 3/8-10 นิ้ว

-   ท่อม้วนเป็นท่อทองแดงไร้ตะเข็บชนิดบาง (Pancake Coil & Level Wound Coil)
    มีเส้นผ่าศูนย์กลางตั้งแต่ 1/4-3/4 นิ้ว สำหรับนำไปใช้งานระบบเครื่องปรับอากาศ
    ซึ่งความต้องการภายในประเทศมีสูงมาก
    ปัจจุบันบริษัทเป็นผู้แทนจำหน่ายหลักและนำเข้าผลิตภัณฑ์ท่อม้วนภายใต้เครื่องหมายการค้า
    Golden Dragon “GD” จากประเทศจีน ซึ่งเป็นผลิตภัณฑ์ที่มีชื่อเสียงดีเยี่ยมและมีคุณภาพสูง
    ได้รับการยอมรับและนิยมใช้กันทั่วโลก

2)  ฉนวนยางป้องกันความร้อน (Insulation and Accessories)

ผลิตภัณฑ์ฉนวนยางภายใต้เครื่องหมายการค้า K-Flex มีคุณภาพสูงเป็นที่ยอมรับในกลุ่มผู้ออกแบบ
เป็นอีกหนึ่งผลิตภัณฑ์ที่ทั่วโลกนิยมใช้มากที่สุดในงานระบบ
บริษัทเป็นผู้แทนจำหน่ายแต่เพียงผู้เดียวในประเทศไทย โดยได้รับการแต่งตั้งจากบริษัทแม่ของ
K-Flex คือ IK INSULATION GROUP CO., LTD. ในประเทศอิตาลี ทั้งนี้
ผลิตภัณฑ์ภายใต้แบรนด์ K-Flex มีฐานและสายการผลิตกระจายอยู่มากถึง 56 ประเทศทั่วโลก
ยอดขายทั่วโลกรวมทั้งหมดต่อปีไม่ต่ำกว่า 10,000 ล้านบาท
ทำให้บริษัทมีความมั่นใจในศักยภาพของผลิตภัณฑ์เต็มที่ พร้อมกันนี้
บริษัทยังได้สำรองสินค้าไว้อย่างครบถ้วนทุกขนาด ทุกรายการ
และมีปริมาณมากพอต่อความต้องการของลูกค้า

4.2 การตลาดและภาวะการแข่งขัน

4.2.1 กลยุทธ์ในการแข่งขัน

จากการที่ผู้บริหารของบริษัทเป็นผู้ที่มีประสบการณ์ ความรู้
และความชำนาญในอุตสาหกรรมการซื้อขายผลิตภัณฑ์โลหะและวัสดุเพื่อใช้ในงานก่อสร้างมานานจึงสามารถพัฒนาบริษัทให้เป็นที่ยอมรับอย่างกว้างขวาง
เป็นหนึ่งในผู้จัดจำหน่ายสินค้าที่มีคุณภาพมาตรฐานและมีบริการที่ครบวงจร
รวมทั้งระบบบริหารจัดการที่เป็นระบบรับรองโดยมาตรฐาน ISO
ทั้งในด้านความหลากหลายของประเภทสินค้าและความครบถ้วนของสินค้าแต่ละรายการ การขนส่ง
และบริการเก็บสินค้าคงเหลือสำรอง
โดยบริษัทมีนโยบายที่จะรักษาความสัมพันธ์ที่ดีกับผู้ผลิตสินค้าและลูกค้าอย่างสม่ำเสมอ ทั้งนี้
บริษัทมีกลยุทธ์ในการแข่งขันเพื่อรักษาฐานลูกค้าที่มีอยู่เดิม
รวมทั้งเพื่อเพิ่มส่วนแบ่งทางการตลาดของบริษัท โดยมีรายละเอียดดังต่อไปนี้

1)  การเป็นศูนย์รวมสินค้าที่หลากหลายและมีคุณภาพสูง

บริษัทมีนโยบายที่จะเป็นศูนย์จำหน่ายผลิตภัณฑ์โลหะที่มีผลิตภัณฑ์หลากหลายไว้ให้บริการทั้งในด้านชนิดและคุณสมบัติของผลิตภัณฑ์
เช่น ความบริสุทธิ์ ความแข็ง ความเหนียว เป็นต้น
โดยจะคัดเลือกผลิตภัณฑ์ที่มีคุณภาพได้มาตรฐานจากผู้ผลิตที่มีคุณภาพและเป็นที่ยอมรับอย่างกว้างขวางเพื่อตอบสนองความต้องการของลูกค้าให้ได้มากที่สุด
ซึ่งถือเป็นการอำนวยความสะดวกในการสั่งซื้อสินค้าของลูกค้า
เนื่องจากลูกค้าสามารถสั่งซื้อสินค้าจากบริษัทได้หลายรายการ
โดยจะเห็นได้จากการที่บริษัทมีสินค้าประเภทผลิตภัณฑ์ทองแดงและทองเหลืองเพื่อจัดจำหน่ายมากกว่า
3,000 รายการ
อันเป็นผลจากการที่ลูกค้าส่วนใหญ่ของผลิตภัณฑ์ทองแดงและทองเหลืองเป็นผู้ประกอบการในอุตสาหกรรมต่างๆ
กัน เช่น อุตสาหกรรมผลิตชิ้นส่วนรถยนต์ อุตสาหกรรมผลิตชิ้นส่วนอิเล็กทรอนิกส์
อุตสาหกรรมการผลิตอื่นๆ เป็นต้น
จึงทำให้คุณสมบัติของผลิตภัณฑ์ที่ลูกค้าต้องการมีความแตกต่างกันค่อนข้างมาก

นอกจากนี้ บริษัทยังมีการติดตามภาวะตลาด การเปลี่ยนแปลงเทคโนโลยีในการผลิตของผู้ผลิต
รวมทั้งความต้องการของลูกค้าอย่างต่อเนื่อง
เพื่อที่จะสามารถจัดหาสินค้าเพิ่มเติมให้ได้ตรงตามความต้องการของลูกค้าได้อย่างมีประสิทธิภาพ
ทั้งนี้
การดำเนินการทั้งหมดดังกล่าวเพื่อสร้างภาพลักษณ์ของบริษัทให้เป็นแหล่งรวมสินค้าประเภทโลหะที่จะมีสินค้าพร้อมไว้ให้บริการเสมอเมื่อะลูกค้าต้องการ

2)  การมีความสัมพันธ์ที่ดีกับผู้ผลิตสินค้า (Supplier) และลูกค้า

จากการที่ผู้บริหารของบริษัทมีประสบการณ์เกี่ยวกับผลิตภัณฑ์โลหะมานานกว่า 20 ปี
ทำให้มีความรู้และความเชี่ยวชาญในตัวผลิตภัณฑ์ที่จำหน่ายอย่างกว้างขวางและลึกซึ้ง นอกจากนี้
ยังทำให้ผู้บริหารของบริษัทมีความสัมพันธ์ที่ดีกับผู้ผลิตสินค้า (Supplier)
ที่อยู่ในอุตสาหกรรมการผลิตผลิตภัณฑ์โลหะจำนวนมาก
โดยส่วนใหญ่บริษัทมีการติดต่อทำธุรกิจกับผู้ผลิตสินค้าหลักที่บริษัททำการซื้อสินค้ามานานเกือบ 20 ปี
จากเหตุผลดังกล่าว ทำให้บริษัทมีความได้เปรียบกว่าคู่แข่ง
โดยบริษัทจะได้รับความร่วมมือจากผู้ผลิตสินค้าเป็นอย่างดี
ไม่ว่าจะเป็นการวางแผนการผลิตสินค้าของผู้ผลิตให้แก่บริษัทเพื่อลดระยะเวลาในการสั่งซื้อสินค้า
(Lead Time) ของบริษัทและการพัฒนาปรับปรุงผลิตภัณฑ์ให้มีคุณสมบัติเหมาะสมตามที่ลูกค้าต้องการ
เป็นต้น

ตลอดระยะเวลาที่ผ่านมา บริษัทยังได้เสริมสร้างความสัมพันธ์อันดีกับลูกค้า
โดยคำนึงถึงความสำคัญของการให้บริการสินค้าที่มีคุณภาพตรงตามความต้องการของลูกค้าอย่างต่อเนื่องและมีความเที่ยงตรงในการจัดส่งสินค้าให้แก่ลูกค้าเสมอ
นอกจากนี้ บริษัทยังมีบริการหลังการขายให้แก่ลูกค้า
โดยบริษัทจะทำหน้าที่ติดต่อประสานงานระหว่างผู้ผลิตและลูกค้าในการเปลี่ยนสินค้าหรือแก้ไขปัญหาที่เกิดขึ้นจากการนำสินค้าที่สั่งซื้อจากบริษัทไปใช้ในกระบวนการผลิตของลูกค้า
จากเหตุผลดังกล่าวข้างต้น
ทำให้บริษัทได้รับความไว้วางใจจากลูกค้าในการสั่งซื้อสินค้าจากบริษัทตลอดมา

อย่างไรก็ตาม
บริษัทยังคงเดินหน้าเพิ่มศักยภาพในการปฏิบัติงานให้กับบุคลากรฝ่ายขายและบริการลูกค้า
โดยเริ่มนำระบบบริหารงานลูกค้า CRM (Customer Relation Management)
เข้ามาใช้งานตั้งแต่ปี 2554
มีการเพิ่มประสิทธิภาพและขีดความสามารถการจัดการระบบบริหารงานคลังสินค้าด้วยโปรแกรม WMS
(Warehouse Management System) นอกจากนี้
ยังมีระบบการบริหารและวิเคราะห์ธุรกิจด้วยโปรแกรม BI (Business Intelligence)

3)  ความรวดเร็วและความแน่นอนในการส่งสินค้า

ลูกค้าส่วนใหญ่ของบริษัทเป็นผู้ผลิตสินค้าอุตสาหกรรมที่ต้องการความเที่ยงตรงในการจัดส่งวัตถุดิบเพื่อนำไปใช้ในการผลิต
ซึ่งหากเกิดความล่าช้าจะส่งผลกระทบโดยตรงต่อการผลิตตามแผนการผลิตที่ลูกค้ากำหนดไว้

ปัจจุบันลูกค้าที่เป็นผู้ผลิตโดยส่วนใหญ่มีแนวโน้มที่จะเก็บสต็อกวัตถุดิบสำรองน้อยลงเพื่อควบคุมต้นทุน
โดยจะหันมาใช้บริการจากตัวแทนจำหน่ายที่จะสามารถส่งสินค้าวัตถุดิบให้ได้ตามเวลาที่ต้องการเพื่อไม่ให้กระทบกับแผนการผลิต
บริษัทจึงให้ความสำคัญในการจัดส่งสินค้าให้แก่ลูกค้าตรงตามกำหนดเวลาเพื่อเป็นการสร้างภาพลักษณ์และความน่าเชื่อถือของบริษัท
โดยบริษัทมีนโยบายในการสำรองสินค้าให้แก่ลูกค้าประมาณร้อยละ 10
จากยอดประมาณการสั่งซื้อรวมที่ลูกค้าแจ้งให้กับบริษัท
ทำให้บริษัทต้องมีการสำรองสินค้าจำนวนหนึ่งเพื่อจัดจำหน่ายให้แก่ลูกค้าและเป็นการประกันความรวดเร็วและความแน่นอนในการจัดส่งสินค้าให้กับลูกค้าที่มีความจำเป็นต้องใช้วัตถุดิบในกรณีฉุกเฉิน

และเพื่อให้การขนส่งสินค้าเป็นไปอย่างมีประสิทธิภาพ บริษัทจึงมีบริการจัดส่งสินค้าให้แก่ลูกค้า
ซึ่งในปัจจุบันบริษัทมีรถบรรทุกเพื่อขนส่งสินค้าจำนวนเกือบ 20
คันประจำอยู่ทั้งคลังสินค้าศาลายาและคลังสินค้าชลบุรี
ครอบคลุมพื้นที่จัดส่งในเขตกรุงเทพมหานครและปริมณฑล รวมถึงจังหวัดชลบุรีและจังหวัดระยอง
นอกจากระบบบริหารงานคลังสินค้า WMS (Warehouse Management System)
ที่บริษัทได้นำมาใช้เพื่อเพิ่มประสิทธิภาพงานคลังสินค้าให้สมบูรณ์ยิ่งขึ้นแล้ว
ในระบบดังกล่าวยังครอบคลุมถึงระบบบริหารจัดการขนส่ง (Logistics) ด้วย

4)  การให้บริการเสริมอื่นๆ และบริการหลังการขายที่ดีให้แก่ลูกค้า

บริษัทมีนโยบายที่จะให้ความสำคัญกับการบริการเพื่อช่วยอำนวยความสะดวกให้แก่ลูกค้า
นอกเหนือจากการเป็นผู้จัดจำหน่ายสินค้าหลากหลายประเภทแล้ว บริษัทยังมีการให้บริการเสริมอื่นๆ
เพื่อช่วยให้การจัดหาวัตถุดิบเป็นไปอย่างมีประสิทธิภาพและลดต้นทุนการบริหารสินค้าคงคลังของลูกค้า
อันได้แก่

-   บริษัทมีนโยบายในการเก็บสต็อกสินค้าสำรองให้แก่ลูกค้า
    ทำให้ลูกค้าไม่จำเป็นต้องสั่งซื้อสินค้าในแต่ละครั้งเป็นจำนวนมาก

-   ในกรณีที่ผลิตภัณฑ์ที่ลูกค้าสั่งซื้อจากบริษัทและเกิดปัญหาในกระบวนการผลิต
    ลูกค้าสามารถแจ้งปัญหาที่เกิดขึ้นกับเจ้าหน้าที่การตลาดของบริษัททั้งในและนอกเวลาทำการ
    โดยบริษัทจะดำเนินการติดต่อและประสานงานระหว่างลูกค้ากับผู้ผลิตสินค้าเพื่อแก้ไขปัญหาที่เกิดขึ้น
    หรือหากแก้ไขไม่ได้บริษัทจะทำการประสานงานเพื่อทำการเปลี่ยนสินค้าใหม่ให้แก่ลูกค้า

-   การให้ลูกค้านำสินค้าไปทดลองผลิตก่อนการสั่งซื้อจริง

-   การประสานความร่วมมือระหว่างลูกค้าและผู้ผลิตสินค้าในการวิเคราะห์ส่วนประกอบของโลหะเพื่อนำข้อมูลดังกล่าวมาผลิตสินค้าให้ตรงตามความต้องการของลูกค้ามากที่สุด

-   การให้บริการจัดหาสินค้าอื่นๆ ที่เกี่ยวข้องตามที่ลูกค้าต้องการ

-   การให้บริการประกอบและติดตั้งระบบท่อส่งลมสำหรับลูกค้าที่สั่งซื้อฉนวนยางป้องกันความร้อน

ในการให้บริการดังกล่าวข้างต้น บริษัทไม่มีการคิดค่าบริการเพิ่มเติมจากลูกค้า
(ยกเว้นการให้บริการประกอบและติดตั้งระบบท่อส่งลม) นอกจากนี้
การให้บริการข้างต้นยังไม่ก่อให้เกิดภาระค่าใช้จ่ายกับบริษัทอย่างมีนัยสำคัญ ทั้งนี้
เป็นผลมาจากความสัมพันธ์ที่ดีที่บริษัทมีกับผู้ผลิตสินค้า
ทำให้บริษัทได้รับความร่วมมือจากผู้ผลิตเป็นอย่างดีในการให้บริการเสริมอื่นๆ แก่ลูกค้าของบริษัท

5)  กลยุทธ์การส่งเสริมการขาย

นอกเหนือจากสินค้าและการให้บริการที่มีคุณภาพแล้ว บริษัทยังมีการส่งเสริมการขายในรูปแบบต่างๆ
เพื่อให้บรรลุเป้าหมายในการขายและเพื่อคืนกำไรให้แก่ลูกค้าที่ให้การสนับสนุนสั่งซื้อสินค้าจากบริษัทอย่างต่อเนื่อง
โดยผู้บริหารและทีมงานการตลาดของบริษัทจะเป็นผู้กำหนดรายการการส่งเสริมการขายต่างๆ
ของบริษัทให้เหมาะสมและสอดคล้องกับสภาพการแข่งขันในตลาดและความต้องการของลูกค้าในขณะใดขณะหนึ่ง
ได้แก่ ส่วนลดตามปริมาณการสั่งซื้อ การจัดรายการแถมสินค้า การจัดงานสัมมนาสัญจร
การจัดนิทรรศการแสดงสินค้าและแนะนำสินค้า การให้ทดลองใช้สินค้า (ผลิตภัณฑ์กลุ่มลวดเชื่อม)
เป็นต้น

6)  นโยบายราคา

บริษัทมีนโยบายในการกำหนดราคาสินค้าจากต้นทุนและบวกด้วยอัตรากำไรขั้นต้นที่เหมาะสม
โดยจะคำนึงถึงปริมาณการสั่งซื้อรวมทั้งการแข่งขันของอุตสาหกรรมของแต่ละผลิตภัณฑ์ที่บริษัทจัดจำหน่ายเป็นหลัก
และเนื่องจากราคาของสินค้าส่วนใหญ่ ได้แก่ ทองแดง อะลูมิเนียม เป็นต้น
มีความผันผวนตามราคาในตลาดโลก
บริษัทจะติดตามการเคลื่อนไหวของราคาสินค้าแต่ละชนิดอย่างใกล้ชิดและทำการสั่งจองราคาสินค้า
เพื่อที่จะสามารถบริหารต้นทุนการสั่งซื้อสินค้าจากผู้ผลิตสินค้าแต่ละรายให้สอดคล้องกับปริมาณความต้องการของลูกค้าในขณะใดขณะหนึ่ง
ซึ่งการกำหนดราคาโดยใช้วิธีการดังกล่าวจะช่วยให้บริษัทสามารถควบคุมต้นทุนและกำไรขั้นต้นของบริษัทไม่ให้ผันผวนตามการเคลื่อนไหวของราคาสินค้าตามราคาในตลาดโลก

นอกจากนี้
บริษัทอาจพิจารณาทำสัญญาป้องกันความเสี่ยงจากราคาแร่เพื่อช่วยให้การบริหารจัดการมีประสิทธิภาพและคล่องตัวมากขึ้น
อย่างไรก็ตาม นโยบายราคาที่กล่าวมาข้างต้นนี้สามารถใช้ได้ดีในช่วงที่เศรษฐกิจอยู่ในภาวะปกติ
เนื่องจากบริษัทจะไม่ได้รับผลกระทบใดๆ จากการปรับเปลี่ยนพฤติกรรม คำสั่งซื้อ
และการแข่งขันราคาที่รุนแรงซึ่งไม่สอดคล้องกับโครงสร้างของราคา

4.2.2 ลักษณะลูกค้าและกลุ่มลูกค้าเป้าหมาย

บริษัทแบ่งกลุ่มลูกค้าออกเป็น 3 กลุ่มหลักๆ ดังนี้

1)  กลุ่มลูกค้าโรงงานอุตสาหกรรม

ลูกค้ากลุ่มนี้ประกอบด้วยผู้ประกอบการโรงงานอุตสาหกรรมประเภทต่างๆ
ที่นำผลิตภัณฑ์ที่บริษัทจัดจำหน่ายไปใช้เป็นวัตถุดิบในการผลิต เช่น อุตสาหกรรมผลิตชิ้นส่วนรถยนต์
อุตสาหกรรมผลิตชิ้นส่วนอิเล็กทรอนิกส์ อุตสาหกรรมผลิตอุปกรณ์ไฟฟ้า อุตสาหกรรมผลิตสปริง
และอุตสาหกรรมผลิตเครื่องใช้ในครัวเรือน เป็นต้น
ลูกค้ากลุ่มนี้เป็นลูกค้าที่สร้างรายได้หลักให้แก่บริษัทมาโดยตลอด

สำหรับปี 2554 และ 2555 บริษัทมีสัดส่วนของลูกค้าประเภทโรงงานอุตสาหกรรมประมาณร้อยละ
66.92 และร้อยละ 67.87 ตามลำดับ

2)  กลุ่มลูกค้าโครงการก่อสร้าง

กลุ่มลูกค้าโครงการก่อสร้างส่วนใหญ่ของบริษัท ได้แก่ ผู้รับเหมางานระบบ
โดยจะนำผลิตภัณฑ์ของบริษัท ได้แก่ ท่อทองแดงและอุปกรณ์ ฉนวนยางป้องกันความร้อน เป็นต้น
ไปใช้ในงานระบบของโครงการก่อสร้างต่างๆ เช่น ห้างสรรพสินค้า โรงงานอุตสาหกรรม
อาคารสำนักงาน คอนโดมีเนียม โรงแรม โรงพยาบาล เป็นต้น

สำหรับปี 2554 และปี 2555 บริษัทมีสัดส่วนของลูกค้าประเภทโครงการก่อสร้างประมาณร้อยละ
23.68 และร้อยละ 20.27 ตามลำดับ

3)  กลุ่มลูกค้าผู้จัดจำหน่ายสินค้า (Dealers)

ลูกค้ากลุ่มนี้ ได้แก่ ผู้จัดจำหน่ายหรือตัวแทนจำหน่ายสินค้าที่ซื้อผลิตภัณฑ์โลหะชนิดต่างๆ เช่น
ท่อทองแดง ฉนวนยางป้องกันความร้อน
ผลิตภัณฑ์ลวดเชื่อมไฟฟ้าและเครื่องเชื่อมไฟฟ้าจากบริษัทเพื่อไปจำหน่ายต่อให้แก่ผู้ประกอบการอุตสาหกรรมอื่นๆ
และลูกค้าปลีกทั่วไป

สำหรับปี 2554 และ ปี 2555 บริษัทมีสัดส่วนของลูกค้าประเภทผู้จัดจำหน่ายสินค้าประมาณร้อยละ
9.40 และร้อยละ 11.86 ตามลำดับ

ตารางแสดงประเภทธุรกิจของลูกค้าสำหรับแต่ละผลิตภัณฑ์

  -----------------------------------------------------------------------------
  ผลิตภัณฑ์                          ประเภทธุรกิจของลูกค้า             
  ------------------------------- ------------------- --------- ---------------
                                  ผู้ผลิตสินค้าอุตสาหกรรม   ผู้รับเหมา   ผู้จัดจำหน่ายสินค้า

  ทองแดงและทองเหลืองชนิดแผ่นและม้วน                                

  ลวดเหล็กและลวดสเตนเลส                                         

  อะลูมิเนียมชนิดแผ่นและม้วน                                        

  สเตนเลสชนิดแผ่นและม้วน                                         

  ท่อทองแดงและอุปกรณ์                                             

  ฉนวนยางป้องกันความร้อนและท่อส่งลม                                 

  ลวดเชื่อมเหล็กและลวดเชื่อมสเตนเลส                                

  เครื่องเชื่อมไฟฟ้า                                                 
  -----------------------------------------------------------------------------

4.2.3 การจำหน่ายและช่องทางการจำหน่าย

เนื่องจากนโยบายหลักในการดำเนินธุรกิจของบริษัท คือ การรักษาความสัมพันธ์ที่ดีกับผู้ผลิตสินค้า
(Supplier) และลูกค้า รวมทั้งการเน้นการให้บริการที่มีประสิทธิภาพแก่ลูกค้า ดังนั้น
ช่องทางการจัดจำหน่ายหลักของบริษัท คือ การจัดจำหน่ายสินค้าผ่านเจ้าหน้าที่การตลาดของบริษัท
ปัจจุบันบริษัทมีการแบ่งทีมงานการตลาดตามประเภทของลูกค้าเพื่อดูแลลูกค้าเฉพาะกลุ่ม ซึ่งแบ่งเป็น
2 ฝ่ายหลักๆ คือ

1)  ฝ่ายการตลาดสินค้าอุตสาหกรรม
    ทำหน้าที่รับผิดชอบในการจำหน่ายผลิตภัณฑ์วัตถุดิบอุตสาหกรรมให้แก่ผู้ประกอบการในอุตสาหกรรมต่างๆ
    ทั้งนี้ สินค้าที่อยู่ภายใต้ความรับผิดชอบประกอบด้วยทองแดงและทองเหลือง
    ลวดสเตนเลสและลวดเหล็ก อะลูมิเนียม และสเตนเลส

2)  ฝ่ายการตลาดสินค้าวัสดุก่อสร้าง
    ทำหน้าที่รับผิดชอบในการจำหน่ายผลิตภัณฑ์วัสดุเพื่อใช้ในการก่อสร้างให้แก่ผู้รับเหมา
    ผู้รับเหมางานระบบ ร้านค้าวัสดุก่อสร้าง รวมถึงโรงงานอุตสาหกรรมที่ต้องใช้วัสดุประเภทนี้
    โดยสินค้าที่อยู่ภายใต้ความรับผิดชอบประกอบด้วยท่อทองแดงและอุปกรณ์
    ฉนวนยางป้องกันความร้อน ท่อส่งลม อะลูมิเนียมทำหลังคารีดลอน ลวดเชื่อมเหล็ก
    และลวดเชื่อมสเตนเลส

ทั้งนี้ มีวัตถุประสงค์เพื่อมอบหมายหน้าที่ความรับผิดชอบให้แก่เจ้าหน้าที่การตลาดดูแลลูกค้าเฉพาะกลุ่ม
ทำให้ทราบความต้องการของลูกค้าและความเคลื่อนไหวของตลาดได้เป็นอย่างดี
และจะช่วยเพิ่มประสิทธิภาพในการให้บริการ รวมทั้งการให้ข้อมูลแก่ลูกค้า
เนื่องจากลักษณะของผลิตภัณฑ์รวมทั้งความต้องการของลูกค้าทั้ง 2 กลุ่มมีลักษณะที่แตกต่างกัน

นอกเหนือจากการจัดจำหน่ายสินค้าผ่านเจ้าหน้าที่การตลาดโดยตรงแล้ว
บริษัทยังมีนโยบายขยายตลาดให้ครอบคลุมฐานลูกค้ามากขึ้นและเพิ่มช่องทางการเข้าถึงลูกค้าได้ง่ายขึ้น
โดยการเข้าร่วมงานแสดงสินค้าต่างๆ ตามวาระที่เหมาะสม
ซึ่งลูกค้าในงานส่วนใหญ่ตรงกับลูกค้ากลุ่มเป้าหมายของบริษัท
เนื่องจากการร่วมแสดงสินค้าตามงานต่างๆ
จะช่วยให้บริษัทมีโอกาสพบปะกับผู้ผลิตสินค้าและผู้จัดจำหน่ายสินค้าจำนวนมาก
ทำให้สามารถแลกเปลี่ยนข่าวสารและสามารถติดตามความเคลื่อนไหวของตลาดผลิตภัณฑ์โลหะและวัสดุเพื่อใช้ในงานก่อสร้าง
รวมทั้งติดตามแนวโน้มการพัฒนาของผลิตภัณฑ์ต่างๆ ได้อย่างใกล้ชิดและทันกับสถานการณ์มากยิ่งขึ้น

ตารางแสดงสัดส่วนการจัดจำหน่ายสินค้าในประเทศและต่างประเทศ

  --------------------------------------------------------------------------------
                       ปี 2553              ปี 2554              ปี 2555     
  -------------------- ---------- -------- ---------- -------- ---------- --------
                       ล้านบาท     ร้อยละ    ล้านบาท     ร้อยละ    ล้านบาท     ร้อยละ

  ยอดขายในประเทศ       1,325.87   99.90    1,430.51   99.69    1,451.97   100.00

  ยอดขายต่างประเทศ      1.36       0.10     4.43       0.31     0.02       0.00

  รวมทั้งสิ้น              1,327.23   100.00   1,434.94   100.00   1,451.99   100.00
  --------------------------------------------------------------------------------

ตลอดระยะเวลา 3 ปีที่ผ่านมา บริษัทไม่มีคำสั่งซื้อจากลูกค้ารายใดที่สั่งซื้อสินค้ามากกว่าร้อยละ 30
ของรายได้จากการขายรวมทั้งหมดของบริษัท โดยในปี 2554 ลูกค้าที่มียอดสั่งซื้อสูงสุดคิดเป็นร้อยละ
4.10 ของรายได้จากการขายรวม ในขณะที่ลูกค้ารายใหญ่ 10
รายแรกของบริษัทมียอดสั่งซื้อรวมกันคิดเป็นร้อยละ 31.59 สำหรับปี 2555
ลูกค้าที่มียอดสั่งซื้อสูงสุดและลูกค้ารายใหญ่ 10 รายแรกของบริษัทมียอดสั่งซื้อรวมกันคิดเป็นร้อยละ
4.10 และร้อยละ 30.69 ตามลำดับ

4.  ภาวะอุตสาหกรรมและการแข่งขัน

1)  ภาวะอุตสาหกรรมโลหะ

อุตสาหกรรมทองแดงในประเทศไทย
ผู้ประกอบการจะมีลักษณะเป็นโรงงานอุตสาหกรรมที่จะต้องนำเข้าผลิตภัณฑ์ต้นน้ำจากต่างประเทศเข้ามาเพื่อทำการแปรรูป
โดยส่วนใหญ่เป็นการนำเข้าจากประเทศญี่ปุ่น จีน เกาหลี ไต้หวัน อินเดีย และออสเตรเลีย
เป็นหลัก

ส่วนผลิตภัณฑ์อะลูมิเนียมในประเทศไทยมีการผลิตตั้งแต่การหลอมอะลูมิเนียมจากเศษโลหะและมีการนำเข้าทั้งผลิตภัณฑ์อะลูมิเนียมเพื่อการแปรรูปและผลิตภัณฑ์อะลูมิเนียมเพื่อใช้ในอุตสาหกรรมต่างๆ

^(ตารางแสดง)^(ปริมาณการนำเข้าผลิตภัณฑ์โลหะระหว่างปี 2553-2555)

  -----------------------------------------------------------------------
  หน่วย : ตัน                                                  
  -------------------------------- ------------ ------------ ------------
                                   ปี 2553       ปี 2554       ปี 2555

  ทองแดง                                                     

  - ทองแดงไม่ขึ้นรูป                   250,350      214,356      246,059

  - ทองแดงแผ่น                      42,433       33,168       38,566

  - ท่อทองแดงและอุปกรณ์               22,836       23,233       29,945

  - ผลิตภัณฑ์ทองแดงอื่น                 83,928       79,422       105,754

  รวม                              399,547      350,179      420,324

  อะลูมิเนียม                                                   

  - อะลูมิเนียมไม่ขึ้นรูป                 488,766      426,365      521,666

  - อะลูมิเนียมแผ่น                    130,068      138,699      165,444

  - ผลิตภัณฑ์อะลูมิเนียมอื่น               124,435      115,619      152,616

  รวม                              743,269      680,683      839,726
  -----------------------------------------------------------------------

จากตารางสถิติการนำเข้าผลิตภัณฑ์โลหะประเภททองแดงและอะลูมิเนียมของกรมศุลกากร
จะเห็นได้ว่า ปริมาณการนำเข้าทองแดงและอะลูมิเนียมในปี 2554 มีปริมาณลดน้อยลงจากปี 2553
ทั้งนี้ เนื่องมาจากเหตุการณ์มหาอุทกภัยในช่วงปลายปี 2554
เป็นผลทำให้โรงงานหรือกิจการหลายแห่งต้องชะลอการผลิตหรือปิดกิจการลงไป
โดยเหตุการณ์ดังกล่าวส่งผลกระทบต่อเนื่องมาถึงต้นปี 2555
ซึ่งเป็นช่วงของการฟื้นฟูกิจการของภาคอุตสาหกรรมต่างๆ ที่ได้รับความเสียหาย

ทั้งนี้ แม้ว่าช่วงต้นปี 2555 ภาคอุตสาหกรรมจะยังคงอยู่ในช่วงของการฟื้นฟูกิจการ แต่กิจการต่างๆ
กลับทยอยประกอบกิจการตามสภาวะปกติได้ตั้งแต่ช่วงไตรมาส 2 เป็นต้นมา
พร้อมทั้งได้รับปัจจัยส่งเสริมในด้านต่างๆ ไม่ว่าจะเป็นนโยบายการคืนภาษีรถยนต์คันแรกจากภาครัฐ
การขยายเครือข่ายโทรคมนาคม การก่อสร้างและการลงทุนของภาคเอกชน เป็นต้น
ทำให้ภาคอุตสาหกรรมต่างๆ ที่เกี่ยวข้องมีแนวโน้มการดำเนินธุรกิจที่ดีขึ้น

สำหรับการนำเข้าผลิตภัณฑ์ทองแดงและอะลูมิเนียมรวมในปี 2555 เมื่อเทียบกับปี 2554
มีปริมาณเพิ่มขึ้น 70,145 ตัน และ 159,043 ตัน ตามลำดับ

2)  ภาวะอุตสาหกรรมการผลิตที่เกี่ยวข้อง

บริษัทประกอบธุรกิจจัดจำหน่ายผลิตภัณฑ์โลหะเพื่อใช้เป็นวัตถุดิบสำหรับอุตสาหกรรมประเภทต่างๆ
ดังนั้น การเติบโตของธุรกิจของบริษัทจึงขึ้นอยู่กับการเติบโตของเศรษฐกิจโดยรวม
โดยเฉพาะอย่างยิ่งการเติบโตของอุตสาหกรรมที่ลูกค้าของบริษัทดำเนินธุรกิจอยู่
ซึ่งสามารถแบ่งกลุ่มใหญ่ๆ ได้ 3 กลุ่ม ได้แก่ อุตสาหกรรมการผลิตชิ้นส่วนรถยนต์
อุตสาหกรรมเครื่องใช้ไฟฟ้าและอิเล็กทรอนิกส์ และอุตสาหกรรมก่อสร้าง แม้ในอดีตที่ผ่านมาตั้งแต่ปี
2546 ภาคอุตสาหกรรมต่างๆ ของประเทศมีการขยายตัวอย่างต่อเนื่อง
ดังจะเห็นได้จากอัตราการขยายตัวของเครื่องชี้วัดทางเศรษฐกิจต่างๆ
ไม่ว่าจะเป็นการเติบโตของตัวเลขผลิตภัณฑ์มวลรวมภายในประเทศ (Gross Domestic
Products : GDP) ดัชนีการผลิตภาคอุตสาหกรรม (Manufacturing Production Index :
MPI) หรืออัตราการใช้กำลังการผลิต (Capacity Utilization) ทั้งนี้
จากเหตุการณ์ความไม่สงบทางการเมืองภายในประเทศในปี 2552
และเหตุการณ์มหาอุทกภัยในช่วงปลายปี 2554 ส่งผลให้ภาคอุตสาหกรรมต่างๆ
ขยายตัวลดลงเล็กน้อย

ทั้งนี้ สำนักงานเศรษฐกิจอุตสาหกรรมรายงานสรุปภาพรวมภาวะอุตสาหกรรมไทยในปี 2555
ยังคงได้รับผลกระทบจากความเสียหายจากมหาอุทกภัยในช่วงปลายปี 2554
และการชะลอตัวของเศรษฐกิจประเทศคู่ค้าสำคัญของไทย
โดยเฉพาะสหภาพยุโรปที่ปัญหาเริ่มส่งผลกระทบต่อภาคอุตสาหกรรม
ซึ่งพิจารณาได้จากการหดตัวของเครื่องชี้วัดภาวะเศรษฐกิจอุตสาหกรรมหลายตัว

จากปัจจัยสำคัญ 2 ประการดังกล่าว ซึ่งได้ส่งผลประทบที่มีนัยสำคัญต่อภาคอุตสาหกรรมไทย
รวมถึงการขยายตัวของ MPI ที่จะขยายตัวในระดับสูงในไตรมาสสุดท้ายของปี 2555
จากปัจจัยฐานการคำนวณต่ำช่วงอุทกภัยไตรมาสที่ 4/2554 ทำให้ในปี 2555
ดัชนีผลผลิตอุตสาหกรรม หรือ MPI จะขยายตัวในช่วงร้อยละ 5.0-6.0 จากปี 2554
ที่หดตัวร้อยละ 9.25

[]

ที่มา : สำนักงานคณะกรรมการพัฒนาการเศรษฐกิจและสังคมแห่งชาติ

[]

ที่มา : สำนักงานเศรษฐกิจอุตสาหกรรม

[]

ที่มา : สำนักงานเศรษฐกิจอุตสาหกรรม

(1) ภาพรวมเศรษฐกิจอุตสาหกรรมยานยนต์และชิ้นส่วนรถยนต์ ปี 2555 และแนวโน้มปี 2556

ภาพรวมอุตสาหกรรมยานยนต์ไทย ปี 2555

อุตสาหกรรมยานยนต์ไทยสำหรับปี 2555 ถือเป็นปีแห่งการทำลายสถิติทั้งในแง่ของยอดผลิตที่เกิน 2
ล้านคัน และยอดขายภายในประเทศไทยที่เกิน 1 ล้านคันเป็นครั้งแรก
จากปัจจัยบวกที่ทำให้อุตสาหกรรมยานยนต์ไทยมีการขยายตัวอย่างมาก คือ การฟื้นตัวตั้งแต่ต้นปี
2555 จากภัยธรรมชาติกับเหตุการณ์น้ำท่วมครั้งใหญ่ในประเทศไทยในปลายปี 2554
ประกอบกับนโยบายสนับสนุนจากโครงการรถยนต์คันแรกของรัฐบาลเป็นอีกปัจจัยที่ช่วยสนับสนุนให้ตลาดรถยนต์เติบโตขึ้น
และแรงส่งจากค่ายรถยนต์ที่พยายามส่งรถยนต์รุ่นใหม่ๆ ออกสู่ตลาดอย่างต่อเนื่อง
แต่เนื่องจากเกิดวิกฤติเศรษฐกิจยุโรป
ประกอบกับอุปสรรคจำนวนมากในประเทศส่งผลให้การส่งออกรถยนต์เพิ่มขึ้นในอัตราที่ลดลงจึงทำให้ดุลการค้ายานยนต์ในปี
2555 มีมูลค่าส่งออกมากกว่านำเข้า ลดลงเมื่อเทียบกับปีที่แล้ว

ภาพรวมของอุตสาหกรรมยานยนต์ในปี 2555 มีปริมาณการผลิตรถยนต์รวม 2,453,717 คัน
เพิ่มขึ้นร้อยละ 68 สำหรับปริมาณการจำหน่ายรถยนต์ในประเทศรวม 1,436,335 คัน
เพิ่มขึ้นร้อยละ 81 เมื่อเปรียบเทียบกับปี 2554 โดยแบ่งเป็นตลาดรถยนต์นั่งมากที่สุด
สำหรับการผลิตรถจักรยานยนต์ มีการผลิตรถจักรยานยนต์สำเร็จรูป (CBU) จำนวน 2,606,161
คัน เพิ่มขึ้นร้อยละ 28 เมื่อเทียบกับปี 2554 และมีปริมาณจำหน่ายรถจักรยานยนต์ในประเทศรวม
2,130,067 คัน เพิ่มขึ้นร้อยละ 6 เมื่อเปรียบเทียบกับปี 2554

ในด้านการส่งออก มีปริมาณส่งออกรถยนต์รวม 1,026,671 คัน เพิ่มขึ้นร้อยละ 40
เมื่อเปรียบเทียบกับปี 2554 ในขณะที่ปริมาณการส่งออกรถจักรยานยนต์ (CBU และ CKD) มีจำนวน
856,935 คัน ลดลงร้อยละ 24 จากปี 2554 โดยแบ่งเป็น CBU จำนวน 313,991 คัน และ CKD
จำนวน 542,944 ชุด

การส่งออกชิ้นส่วนยานยนต์ที่ส่งออกโดยผู้ผลิตและประกอบรถมีมูลค่า 219,682 ล้านบาท
เพิ่มขึ้นร้อยละ 20 จากปี 2554 โดยแบ่งเป็นชิ้นส่วนและอุปกรณ์ 168,542 ล้านบาท เครื่องยนต์
26,992 ล้านบาท ชิ้นส่วนอะไหล่ 20,117 ล้านบาท ชิ้นส่วนอื่นๆ 2,310 ล้านบาท
และแม่พิมพ์และอุปกรณ์ยึดจับชิ้นงาน 1,721 ล้านบาท

สถานการณ์ดุลการค้าสินค้ายานยนต์ (ข้อมูลจากกรมศุลกากร) ปี 2555
มีมูลค่าการส่งออกยานยนต์และชิ้นส่วนยานยนต์รวมทั้งสิ้น 1,010,402 ล้านบาท เพิ่มขึ้นร้อยละ 29
จากปี 2554 จำแนกเป็นการส่งออกรถยนต์ 494,350 ล้านบาท เพิ่มขึ้นร้อยละ 44
รถจักรยานยนต์มูลค่า 35,486 ล้านบาท เพิ่มขึ้นร้อยละ 43 และชิ้นส่วนยานยนต์ มูลค่า 480,566
ล้านบาท เพิ่มขึ้นร้อยละ 16 โดยแบ่งเป็นชิ้นส่วนรถยนต์และชิ้นส่วนรถจักรยานยนต์ 462,112 และ
18,454 ล้านบาท ตามลำดับ

สำหรับการนำเข้า มีมูลค่านำเข้ายานยนต์และชิ้นส่วนยานยนต์ 669,113 ล้านบาท เพิ่มขึ้นร้อยละ
69 จากปี 2554 โดยนำเข้ารถยนต์ 73,090 ล้านบาท เพิ่มขึ้นร้อยละ 42 รถจักรยานยนต์ 4,009
ล้านบาท เพิ่มขึ้นร้อยละ 207 และชิ้นส่วนยานยนต์มูลค่า 592,015 ล้านบาท เพิ่มขึ้นร้อยละ 73
โดยแบ่งเป็นชิ้นส่วนรถยนต์และรถจักรยานยนต์ 574,846 และ 17,169 ล้านบาท ตามลำดับ

ดังนั้น จึงทำให้ดุลการค้ายานยนต์ในปี 2555 มีมูลค่าการส่งออกมากกว่านำเข้า 341,289 ล้านบาท
ลดลดร้อยละ 11 เมื่อเทียบกับปี 2554

ตารางแสดงปริมาณการผลิต, ปริมาณการจำหน่ายภายในประเทศ
และการส่งออกรถยนต์และรถจักรยานยนต์ ปี 2554-2555

  -------------------------------------------------------------------------
                               ปี 2554         ปี 2555         อัตราการเติบโต
  ---------------------------- -------------- -------------- --------------
  รถยนต์                                                      

  ปริมาณการผลิต                  1,457,795      2,453,717      68.32%

  ปริมาณการจำหน่ายในประเทศ       794,845        1,436,335      80.71%

  ปริมาณการส่งออก                343,383.92     490,134.74     42.74%

  รถจักรยานยนต์                                                

  ปริมาณการผลิต                  2,043,039      2,606,161      27.56%

  ปริมาณการจำหน่ายในประเทศ       2,007,384      2,130,067      6.11%

  ปริมาณการส่งออก                24,351.92      29,659.88      21.80%

  ที่มา : ศูนย์สารสนเทศยานยนต์                                    
  -------------------------------------------------------------------------

[]

ที่มา : ศูนย์สารสนเทศยานยนต์

[]

ที่มา : ศูนย์สารสนเทศยานยนต์

แนวโน้มอุตสาหกรรมยานยนต์ไทย

แนวโน้มอุตสาหกรรมรถยนต์ไทยในช่วง 3 เดือนข้างหน้า (ม.ค. – มี.ค. 2556)
คาดว่าจะมีปริมาณการผลิตจำนวน 617,997 คัน เฉลี่ยเดือนละ 205,999 คัน
แบ่งเป็นการผลิตเพื่อจำหน่ายในประเทศ จำนวน 342,425 คัน คิดเป็นร้อยละ 55
และการผลิตเพื่อส่งออก จำนวน 275,572 คัน คิดเป็นร้อยละ 45 ทั้งนี้
การผลิตรถยนต์ส่วนใหญ่ยังคงเป็นรถยนต์ประเภทกระบะ 1 ตัน และอนุพันธ์ ซึ่งคิดเป็นสัดส่วนร้อยละ
65 ส่วนรถยนต์นั่งขนาดเล็กขนาดเครื่องยนต์ไม่เกิน 1,500 ซีซี
ซึ่งรวมถึงรถยนต์อีโคคาร์นั้นมีสัดส่วนการผลิตร้อยละ 23

(2) ภาพรวมเศรษฐกิจอุตสาหกรรมไฟฟ้าและอิเล็กทรอนิกส์ ปี 2555 และแนวโน้มปี 2556

สำนักงานเศรษฐกิจอุตสาหกรรมรายงานว่า ภาวการณ์ผลิตอุตสาหกรรมไฟฟ้าและอิเล็กทรอนิกส์ในปี
2555 มีดัชนีผลผลิตอยู่ที่ระดับ 265.87 ลดลงร้อยละ 16.51 เมื่อเทียบกับปีก่อน
เนื่องจากปัญหาอุทกภัยในช่วงปลายปี 2554 ทำให้ในช่วงต้นปี 2555
ต้องหยุดการผลิตหรือชะลอการผลิตออกไป
เพราะอยู่ระหว่างการฟื้นฟูกิจการให้สามารถกลับมาผลิตได้เช่นเดิม
โดยสามารถเริ่มกลับมาผลิตได้ในช่วงครึ่งปีหลังของปี อย่างไรก็ตาม
บริษัทบางรายได้ปิดกิจการหรือย้ายบริษัทไปตั้งที่อื่นแทน
รวมถึงบริษัทแม่ของบางรายยังไม่มีการเพิ่มยอดการผลิตให้กับฐานการผลิตในไทยเท่าที่ควร
นอกจากนี้ ยังได้รับผลกระทบจากปัญหาวิกฤติเศรษฐกิจโลกที่ยังไม่ฟื้นตัว

อุตสาหกรรมไฟฟ้าและอิเล็กทรอนิกส์ในปี 2556 คาดว่าจะมีการขยายตัวร้อยละ 3 เมื่อเทียบกับปี
2555 โดยมาจากความต้องการในประเทศที่เพิ่มขึ้น
จากนโยบายของรัฐบาลในการกระตุ้นเศรษฐกิจที่จะทำให้กำลังซื้อภายในประเทศเพิ่มมากขึ้น
ขณะที่การส่งออกอยู่ในภาวะชะลอตัวจากเศรษฐกิจโลกที่ยังมีความเสี่ยงค่อนข้างสูง

(3) ภาพรวมเศรษฐกิจอุตสาหกรรมการก่อสร้าง ปี 2555 และแนวโน้มปี 2556

รายงานของสถาบันการก่อสร้างแห่งประเทศไทย กล่าวว่า การลงทุนภาคการก่อสร้างในปี 2555
มีการขยายตัวอย่างต่อเนื่องตลอดระยะเวลา 3 ไตรมาส
โดยในช่วงครึ่งปีแรกมูลค่าการลงทุนภาคการก่อสร้างมีจำนวนรวม 432,771 ล้านบาท
ส่วนใหญ่เป็นการลงทุนเพื่อซ่อมแซมโครงสร้างพื้นฐาน สิ่งปลูกสร้างของภาคครัวเรือน
และภาคอุตสาหกรรมที่เสียหายจากอุทกภัยและการลงทุนในโครงการที่ต้องชะลอมาจากปลายปี 2554
รวมทั้งการเสริมสร้างระบบป้องกันน้ำท่วมของพื้นที่นิคมอุตสาหกรรมและโครงการอสังหาริมทรัพย์โดยการลงทุนใหม่เริ่มขยายตัวในครึ่งปีหลัง

ผลิตภัณฑ์มวลรวมในประเทศหรือ GDP ของภาคการก่อสร้างในไตรมาสที่ 3 ปี 2555 มีมูลค่า
90,745 ล้านบาท ณ ราคาประจำปี ขยายตัวจากระยะเดียวกันของปีก่อนร้อยละ 9.8
เป็นเครื่องชี้ถึงทิศทางการปรับตัวในทางที่ดีขึ้นต่อเนื่องจากร้อยละ 6.9 ในไตรมาสที่ 2
โดยเฉพาะการก่อสร้างภาครัฐที่ขยายตัวถึงร้อยละ 11.3
ตามงบลงทุนของภาครัฐที่มีการเบิกจ่ายเข้าสู่ระบบเศรษฐกิจได้มากขึ้นและการก่อสร้างภาคเอกชนที่ขยายตัวร้อยละ
9.9

ในปี 2555
เครื่องชี้ภาวะภาคการก่อสร้างที่สำคัญหลายตัวส่งสัญญาณถึงการขยายตัวของการลงทุนในภาคการก่อสร้างที่เพิ่มขึ้นอย่างต่อเนื่องทั้งการฟื้นฟูซ่อมแซมสิ่งก่อสร้างเดิมและการลงทุนใหม่
อาทิ การขยายตัวของปริมาณจำหน่ายปูนซีเมนต์ซึ่งเพิ่มขึ้นต่อเนื่องตลอดปี 2555
การเพิ่มขึ้นของการออกใบอนุญาตก่อสร้างอาคารซึ่งเพิ่มขึ้นจากปี 2554 ค่อนข้างมาก
โดยเฉพาะในกลุ่มอาคารเพื่อการพาณิชย์และอาคารเพื่อการอุตสาหกรรมและโรงงาน
สำหรับรองรับการขยายตัวทางเศรษฐกิจและการเข้าสู่ประชาคมอาเซียน
แม้ว่าพื้นที่รับอนุญาตก่อสร้างในเขตเทศบาลจะมีการชะลอตัวลงบ้าง

ในปี 2556
คาดว่าความต้องการหรืออุปสงค์ของภาคการก่อสร้างในประเทศยังคงมีทิศทางการขยายตัวอย่างต่อเนื่องโดยเฉพาะการลงทุนใหม่ของภาครัฐในโครงการขนาดใหญ่ที่จะเริ่มดำเนินการในปีงบประมาณ
2556 ทั้งนี้ ในปีงบประมาณ 2556
งบประมาณสำหรับการลงทุนในที่ดินและสิ่งก่อสร้างของส่วนราชการต่างๆ สูงกว่าปีงบประมาณ 2555
ประมาณ 8.8% ทั้งนี้
ยังไม่รวมงบประมาณโครงการก่อสร้างของรัฐวิสาหกิจและโครงการก่อสร้างในแผนบริหารจัดการทรัพยากรน้ำ
ซึ่งมีวงเงินมากกว่า 300,000 ล้านบาท
และน่าจะเริ่มส่งเม็ดเงินการลงทุนเข้าสู่ระบบเศรษฐกิจได้ภายในปี 2556

อย่างไรก็ตาม การเติบโตของการก่อสร้างภาคเอกชนอาจจะชะลอตัวลงจากปี 2555 เล็กน้อย
เนื่องจากหมดแรงส่งของการลงทุนเพื่อฟื้นฟูความเสียหายและการป้องกันน้ำท่วม
แต่จะเป็นเม็ดเงินจากการลงทุนใหม่ คาดว่ามูลค่าการลงทุนรวมของภาคการก่อสร้างในปี 2556
น่าจะขยายตัวประมาณร้อยละ 8.0-8.5 (ใกล้เคียงกับการขยายตัวของการลงทุนรวมของประเทศ)
ซึ่งจะทำให้มูลค่าการลงทุนของภาคการก่อสร้างเพิ่มขึ้นเป็น 980,000-990,000 ล้านบาท

[]

ที่มา : สำนักงานเศรษฐกิจอุตสาหกรรม

4.2.6 ภาวะการแข่งขัน/คู่แข่ง

ตลอดระยะเวลากว่า 20
ปีที่ผ่านมายังไม่มีผู้ประกอบธุรกิจในการเป็นผู้จัดจำหน่ายผลิตภัณฑ์โลหะและวัสดุเพื่อใช้ในการก่อสร้างที่มีสินค้าหลากหลายและให้บริการอย่างครบวงจรเช่นเดียวกับบริษัท
ทำให้ภาวะการแข่งขันและคู่แข่งมีความแตกต่างกันไปในแต่ละสายผลิตภัณฑ์
โดยบริษัทอาจจำแนกประเภทของคู่แข่งหลักในแต่ละผลิตภัณฑ์ได้ดังต่อไปนี้

1)  ผู้จัดจำหน่ายสินค้าในประเทศ

ผู้จัดจำหน่ายสินค้าในประเทศ ได้แก่
บริษัทในประเทศที่มีการทำธุรกิจคล้ายคลึงกับบริษัทในการนำเข้าและจัดจำหน่ายสินค้าประเภทต่างๆ
โดยแต่ละบริษัทจะมีการนำเข้าและจัดจำหน่ายสินค้าที่เหมือนกับบริษัทเพียงหนึ่งหรือสองชนิดเท่านั้น
รวมทั้งยังไม่มีการให้บริการเกี่ยวกับสินค้าคงเหลืออย่างครบวงจรเหมือนอย่างบริษัท

2)  ผู้จัดจำหน่ายสินค้าต่างประเทศ

นอกเหนือจากการแข่งขันกับผู้จัดจำหน่ายในประเทศแล้ว ผลิตภัณฑ์บางประเภทที่บริษัทจัดจำหน่าย
ได้แก่ ลวดเหล็กและลวดสเตนเลส ต้องแข่งขันกับผู้จัดจำหน่ายสินค้าจากต่างประเทศ
ซึ่งเป็นบริษัทตัวแทนจำหน่ายสินค้า (Trading Company)
ชั้นนำของประเทศญี่ปุ่นที่มีการจัดจำหน่ายสินค้าชนิดเดียวกับบริษัท

3)  ผู้ผลิตสินค้าในประเทศ

สำหรับผลิตภัณฑ์บางประเภทการแข่งขันของบริษัทจะได้รับผลกระทบโดยตรงเสมือนต้องแข่งขันกับผู้ผลิตในประเทศที่เป็นผู้ผลิตรายใหญ่และมักจะเป็นผู้กำหนดราคาหรือส่วนลดซื้อขายในตลาด
ได้แก่ ผลิตภัณฑ์สเตนเลสแผ่น ผลิตภัณฑ์อะลูมิเนียมแผ่น ฉนวนยางป้องกันความร้อน
และลวดเชื่อมเหล็ก อย่างไรก็ตาม บริษัทมีกลไกการทำงานอย่างเป็นระบบ มีความคล่องตัว
และมีความพร้อมด้านทีมงาน ประกอบกับนโยบายในการขายสินค้าที่มีคุณภาพมาตรฐาน
อีกทั้งมีสินค้าที่หลากหลายและบริการเสริมอื่นๆ
ทำให้บริษัทมีความสามารถและประสิทธิภาพในการแข่งขันดังกล่าว

นอกจากนี้
บริษัทยังมีการปรับนโยบายการจัดซื้อสินค้าแต่ละประเภทโดยการเพิ่มหรือลดสัดส่วนระหว่างสินค้านำเข้าและสินค้าซื้อในประเทศเพื่อจัดจำหน่าย
ทั้งนี้ บริษัทจะพิจารณาถึงปัจจัยสำคัญต่างๆ ตามสภาวะตลาดและความต้องการของลูกค้า
สำหรับผู้ผลิตในประเทศรายใหญ่ที่มีการผลิตสินค้าประเภทเดียวกันกับสินค้าที่บริษัทจัดจำหน่าย
ประกอบด้วย บริษัท ไทยน๊อคซ์ สเตนเลส จำกัด (มหาชน) ซึ่งเป็นผู้ผลิตสเตนเลส, บริษัท
อะลูมิเนียม ฉื่อจิ้นฮั้ว จำกัด และบริษัท วโรปกรณ์ จำกัด (มหาชน) ซึ่งเป็นผู้ผลิตอะลูมิเนียม,
บริษัท ตะวันออก โปลีเมอร์ อุตสาหกรรม จำกัด ซึ่งเป็นผู้ผลิตฉนวนยางป้องกันความร้อน และบริษัท
ไทย โกเบ เวลดิ้ง จำกัด ซึ่งเป็นผู้ผลิตลวดเชื่อมเหล็กและลวดเชื่อมสเตนเลส เป็นต้น

นอกเหนือจากคู่แข่งทางตรงในแต่ละสายผลิตภัณฑ์ทั้งหมดที่ได้กล่าวมาแล้วนั้น
บริษัทยังต้องแข่งขันกับคู่แข่งทางอ้อมที่เป็นผู้ผลิตและผู้จัดจำหน่ายสินค้ารายย่อยที่จัดจำหน่ายสินค้าที่สามารถนำมาใช้ทดแทนสินค้าที่บริษัทนำเข้ามาได้
เช่น ลวดเหล็กและลวดสเตนเลส ทองแดงและทองเหลือง และท่อทองแดง เป็นต้น

อย่างไรก็ตาม
สินค้าดังกล่าวเป็นสินค้าที่มีคุณสมบัติและ/หรือมีคุณภาพไม่ตรงตามความต้องการของลูกค้าส่วนใหญ่ของบริษัทที่เป็นผู้ผลิตสินค้าอุตสาหกรรมที่เน้นการจัดซื้อวัตถุดิบที่มีคุณภาพสูง
นอกจากนี้
สินค้าบางชนิดที่บริษัทเป็นผู้นำเข้าก็เป็นสินค้าที่ไม่สามารถผลิตได้ในประเทศไทยหรือผลิตได้ไม่ตรงตามมาตรฐานและคุณสมบัติตามที่ลูกค้ากำหนด
ดังนั้น
บริษัทจึงไม่ถือว่าผู้ผลิตและผู้จัดจำหน่ายรายย่อยในประเทศดังกล่าวเป็นคู่แข่งขันสำคัญที่อยู่ในระดับเดียวกับบริษัท

ทั้งนี้
รายละเอียดของผู้ประกอบการที่ประกอบธุรกิจประเภทเดียวกันและอยู่ในตลาดระดับเดียวกันกับบริษัท
สามารถสรุปได้ดังนี้

+------------------------+-----------+-----------+----------+---------+
| ผลิตภัณฑ์                 | จำนวนคู่แข่ง | ประเภทธุร  |          |         |
|                        |           | กิจของคู่แข่ง |          |         |
|                        | (ราย)     |           |          |         |
+========================+===========+===========+==========+=========+
|                        |           | ผู้จัดจ      | ผู้จัดจำ    | ผ       |
|                        |           | ำหน่ายสินค้า | หน่ายสินค้า | ู้ผลิตสินค้า |
|                        |           |           |          |         |
|                        |           | ในประเทศ  | ต        | ใ       |
|                        |           |           | ่างประเทศ | นประเทศ |
+------------------------+-----------+-----------+----------+---------+
| ทองแดงแ                | 3         | -         |          |         |
| ละทองเหลืองชนิดแผ่นและม้วน |           |           |          |         |
| ท่อทองเหลือง และอุปกรณ์    |           |           |          |         |
+------------------------+-----------+-----------+----------+---------+
| ลวดเหล็กและลวดสเตนเลส   | 5         |           | -        |         |
+------------------------+-----------+-----------+----------+---------+
| อะลูมิเนียมชนิดแผ่นและม้วน   | 6         | -         | -        | -       |
+------------------------+-----------+-----------+----------+---------+
| สเตนเลสชนิดแผ่นและม้วน    | 7         | -         | -        | -       |
+------------------------+-----------+-----------+----------+---------+
| ท่อทองแดงและอุปกรณ์       | 5         | -         |          | -       |
+------------------------+-----------+-----------+----------+---------+
| ฉนวนยางป้องกันความร้อน    | 3         | -         |          | -       |
+------------------------+-----------+-----------+----------+---------+
| ลวดเชื่อ                 | 3         | -         | -        | -       |
| มเหล็กและลวดเชื่อมสเตนเลส |           |           |          |         |
+------------------------+-----------+-----------+----------+---------+

นอกจากการที่บริษัทไม่มีคู่แข่งโดยตรงที่ประกอบธุรกิจเหมือนกับบริษัทแล้ว
อีกปัจจัยหนึ่งที่สนับสนุนความสามารถในการเติบโตและความมั่นคงของบริษัท คือ
อุปสรรคของการเข้ามาทำธุรกิจใหม่ (Barriers)
ในอุตสาหกรรมที่บริษัทดำเนินธุรกิจอยู่ทั้งในด้านการจัดหาผลิตภัณฑ์จากผู้ผลิตและการขายสินค้าให้กับลูกค้า

ทั้งนี้ นอกเหนือจากสถานะทางธุรกิจที่มีความน่าเชื่อถือแล้ว
การมีแผนการตลาดที่ดีและมีความสัมพันธ์กับผู้ผลิตมาอย่างยาวนานยังมีส่วนทำให้บริษัทได้รับเงื่อนไขทางการค้าที่ดีที่ช่วยเพิ่มความสามารถในการแข่งขันให้กับบริษัท
โดยบริษัทใช้เวลากว่า 10
ปีในการพัฒนาความสัมพันธ์ดังกล่าวกับผู้ผลิตแต่ละรายและในส่วนของลูกค้า
โดยเฉพาะอย่างยิ่งลูกค้าที่เป็นผู้ผลิตสินค้าอุตสาหกรรม
คุณภาพของสินค้าและความตรงต่อเวลาในการจัดส่งสินค้า
รวมทั้งความน่าเชื่อถือของผู้จัดจำหน่ายเป็นปัจจัยสำคัญประการหนึ่งที่ลูกค้าคำนึงถึง
การเปลี่ยนผู้จัดจำหน่ายวัตถุดิบย่อมหมายถึงการเริ่มต้นทดสอบผลิตภัณฑ์ของผู้จัดจำหน่ายหรือผู้ผลิตแต่ละรายใหม่
รวมทั้งการทดสอบความน่าเชื่อถือของผู้จัดจำหน่ายหรือผู้ผลิตในการจัดส่งสินค้าในจำนวนและเวลาที่ต้องการอีกด้วย
สิ่งต่างๆ เหล่านี้ล้วนแต่ต้องใช้ระยะเวลาในการทดสอบ
ซึ่งอาจส่งผลกระทบต่อกระบวนการผลิตของลูกค้าได้ นอกจากนี้
ด้วยประสบการณ์ที่ยาวนานในการประกอบธุรกิจยังทำให้บริษัทสามารถให้บริการต่างๆ
ได้ตรงตามความต้องการของลูกค้า
โดยเฉพาะอย่างยิ่งการบริหารการเก็บสินค้าสำรองที่มีประสิทธิภาพ

4.2.7 ภาวะการแข่งขันสำหรับผลิตภัณฑ์ชนิดต่างๆ ของบริษัท

สภาพการแข่งขัน รวมทั้งกลยุทธ์ที่บริษัทใช้ในการแข่งขันสำหรับแต่ละผลิตภัณฑ์ สามารถสรุปได้ดังนี้

1)  ผลิตภัณฑ์ทองแดงและทองเหลืองชนิดแผ่นและม้วน

เนื่องจากลูกค้าส่วนใหญ่ของบริษัทเป็นผู้ผลิตในอุตสาหกรรมที่มีความต้องการสินค้าที่มีคุณภาพและการจัดส่งสินค้าให้ได้ตามเวลาที่ต้องการเป็นหลัก
ซึ่งบริษัทได้ใช้เวลาอย่างยาวนานในการทำให้สินค้าที่บริษัทจัดจำหน่ายเป็นที่ยอมรับของลูกค้า
โดยนอกเหนือจากการที่บริษัทจัดจำหน่ายสินค้าจากผู้ผลิตที่มีคุณภาพจากบริษัทในกลุ่มของ Poongsan
Corporation จากประเทศเกาหลีแล้ว
บริษัทยังสามารถจัดส่งสินค้าที่มีคุณสมบัติตรงตามที่ลูกค้าต้องการได้
รวมทั้งบริษัทยังให้บริการการจัดการสินค้าคงเหลืออีกด้วย

ประกอบกับผู้ผลิตทองแดงและทองเหลืองชนิดแผ่นและม้วนในประเทศส่วนใหญ่เป็นโรงงานขนาดเล็กที่ผลิตสินค้ายังไม่ได้มาตรฐานตามที่ลูกค้าของบริษัทต้องการ
ดังนั้น การแข่งขันในผลิตภัณฑ์ประเภทนี้จึงไม่รุนแรงมากนัก
โดยคู่แข่งส่วนใหญ่จะเป็นผู้จัดจำหน่ายสินค้าในประเทศที่นำเข้าสินค้าประเภทดังกล่าวจากผู้ผลิตรายอื่นๆ
นอกจากนี้
การที่บริษัทมีความสัมพันธ์อันดีกับผู้ผลิตสินค้าทำให้บริษัทได้รับเงื่อนไขในการผลิตและการจัดส่งสินค้าที่ช่วยเพิ่มขีดความสามารถในการแข่งขันให้กับบริษัทด้วย
เช่น การที่ผู้ผลิตผลิตภัณฑ์ทองแดงให้บริการการตัดซอยโดยไม่คิดมูลค่า
การให้ลูกค้านำสินค้าไปทดลองผลิตก่อนการสั่งซื้อจริง การให้คำแนะนำและปรับปรุงสินค้าแก่ลูกค้า
เป็นต้น

บริษัทใช้ความหลากหลายของสินค้าทั้งในแง่ของความหนา ขนาด ส่วนผสมของโลหะ ความแข็ง
ที่ปัจจุบันมีรายการสินค้ามากกว่า 3,000 รายการ การบริการเก็บสินค้าคงเหลือสำรอง
การบริการที่มีประสิทธิภาพเป็นกลยุทธ์ในการแข่งขัน
ซึ่งตลอดระยะเวลาที่ผ่านมาบริษัทก็ได้พิสูจน์แล้วว่ากลยุทธ์ดังกล่าวทำให้บริษัทสามารถรักษาฐานลูกค้าเดิม
รวมทั้งขยายฐานลูกค้าใหม่ได้อย่างต่อเนื่อง

2)  ผลิตภัณฑ์ลวดสเตนเลสและลวดเหล็ก

ลวดสเตนเลสและลวดเหล็กเป็นผลิตภัณฑ์ที่ถือได้ว่ามีภาวการณ์แข่งขันน้อยกว่าผลิตภัณฑ์อื่นของบริษัท
เนื่องจากฐานลูกค้ามีปริมาณจำกัด ส่วนใหญ่บริษัทจะแข่งขันกับตัวแทนจำหน่ายสินค้าจากประเทศญี่ปุ่น
โดยยังไม่มีผู้ผลิตในประเทศที่สามารถผลิตลวดสเตนเลสและลวดเหล็กได้ตรงตามมาตรฐานที่ลูกค้าของบริษัทต้องการอย่างครบถ้วน
เนื่องจากลูกค้ากลุ่มนี้ส่วนใหญ่เป็นกลุ่มผู้ผลิตสปริงเพื่ออุตสาหกรรมรถยนต์จะเน้นการใช้วัตถุดิบที่มีคุณภาพสูงและได้มาตรฐานจากผู้จัดจำหน่ายสินค้าที่สามารถจัดส่งสินค้าที่ต้องการได้อย่างต่อเนื่อง
ดังนั้น คุณภาพของสินค้าและความสามารถในการให้บริการ
ซึ่งรวมถึงการจัดเก็บสินค้าคงเหลือสำรองและการจัดส่งที่ตรงต่อเวลาจึงเป็นปัจจัยหลักที่ลูกค้าให้ความสำคัญ
บริษัทจึงเน้นสร้างความเชื่อมั่นในบริการให้กับลูกค้าและได้รับคำสั่งซื้อสินค้าด้วยดีมาอย่างต่อเนื่อง

3)  ผลิตภัณฑ์อะลูมิเนียมและสเตนเลสชนิดแผ่นและม้วน

สำหรับผลิตภัณฑ์กลุ่มนี้ถือได้ว่าเป็นผลิตภัณฑ์ที่มีการแข่งขันมากที่สุดในบรรดาผลิตภัณฑ์ทั้งหมดที่บริษัทจัดจำหน่าย
ทั้งนี้เนื่องจากขนาดของตลาดและปริมาณความต้องการบริโภค
ประกอบกับมีจำนวนผู้จัดจำหน่ายทั้งรายใหญ่และรายย่อยจำนวนมาก นอกจากนี้
การที่สินค้าประเภทดังกล่าวเป็นสินค้าที่ไม่ได้มีลักษณะเฉพาะเหมือนผลิตภัณฑ์ทองแดงและทองเหลือง
ลูกค้าที่ซื้อสินค้าจากบริษัทมีทั้งกลุ่มลูกค้าประเภทผู้จัดจำหน่ายสินค้า (Dealers)
และผู้ผลิตสินค้าต่างๆ (End users)
ซึ่งปัจจัยด้านราคาถือเป็นสิ่งสำคัญยิ่งในการตัดสินใจและมีส่วนทำให้การแข่งขันในผลิตภัณฑ์นี้ทวีความรุนแรงเพิ่มขึ้นมากโดยเฉพาะในช่วงเศรษฐกิจขาลงซึ่งอุปสงค์น้อยกว่าอุปทานอย่างเห็นได้ชัด

นอกจากบริษัทจะเน้นการให้บริการแก่ลูกค้าที่ดีกว่าผู้จำหน่ายรายอื่น
บริษัทยังมีการเพิ่มผลิตภัณฑ์ที่มีคุณลักษณะเฉพาะซึ่งไม่สามารถผลิตได้ภายในประเทศ อาทิ
อะลูมิเนียมฟอยล์ สำหรับอุตสาหกรรมอาหารและเครื่องดื่ม เป็นต้น
ทำให้บริษัทประสบความสำเร็จกับการขายผลิตภัณฑ์อะลูมิเนียมในกลุ่มอุตสาหกรรมนี้
โดยมียอดขายและผลกำไรเติบโตอย่างต่อเนื่อง

ในปี 2554 บริษัทได้พัฒนาอะลูมิเนียมชีทเพื่อใช้ในอุตสาหกรรมหลังคารีดลอน
โดยคาดว่าในอนาคตอันใกล้

บริษัทจะสามารถเพิ่มสัดส่วนตลาดจากผลิตภัณฑ์อะลูมิเนียมชีทซึ่งเป็นนวัตกรรมใหม่แห่งวัสดุมุงหลังคานี้และจะทำให้ยอดขายและผลกำไรของบริษัทเติบโตขึ้น
เนื่องจากอุตสาหกรรมหลังคาถือเป็นอุตสาหกรรมที่มีขนาดใหญ่และมีมูลค่าทางการตลาดค่อนข้างสูง

4)  ผลิตภัณฑ์ท่อทองแดงและอุปกรณ์

ปัจจุบันท่อทองแดงเป็นผลิตภัณฑ์อีกประเภทหนึ่งที่มีภาวะการแข่งขันค่อนข้างรุนแรง แม้ว่าผลิตภัณฑ์
Kembla
ที่บริษัทเป็นผู้แทนจำหน่ายแต่ผู้เดียวในประเทศไทยและประสบความสำเร็จด้านการทำตลาดมาเกือบ
20 ปี จนถึงปัจจุบัน บริษัทนำเข้าผลิตภัณฑ์ท่อ Kembla
โดยตรงจากผู้ผลิตในประเทศออสเตรเลียซึ่งมีประสบการณ์และชื่อเสียงเป็นที่ยอมรับทั่วโลกมายาวนานกว่า
90 ปี ผลิตภัณฑ์ Kembla สร้างความเชื่อมั่นให้ผู้บริโภคได้ดีเสมอ
เพราะสินค้าทั้งหมดล้วนผลิตจากทองแดงบริสุทธ์ชั้นหนึ่งเท่านั้น
ใช้เทคโนโลยีและกระบวนการผลิตที่เป็นนวัตกรรมใหม่
ทำให้ผู้ใช้สินค้าปราศจากข้อสงสัยในด้านคุณภาพและความเสี่ยงใดๆ ทั้งปวง นอกจากนี้ ท่อทองแดง
Kembla ยังได้รับการกำหนดให้เป็นสินค้ามาตรฐานในเกือบทุกโครงการ (Vender List) ดังนั้น
Kembla จึงเป็นที่ยอมรับในกลุ่มลูกค้าผู้รับเหมางานระบบโครงการก่อสร้าง

อย่างไรก็ดี เนื่องจากราคาทองแดงในระยะ 2-3
ปีที่ผ่านมามีความผันผวนมากและราคาแร่ปรับตัวสูงขึ้น
แม้จะมีผู้ใช้สินค้าพยายามลดต้นทุนโดยการใช้วัสดุอื่นๆ
ทดแทนหรือยอมรับสินค้าจากกลุ่มผู้นำเข้าท่อทองแดงยี่ห้อต่างๆ
จากประเทศจีนและบางประเทศในแถบเอเชียที่มีราคาถูก
แต่อาจจะต้องเผชิญกับความเสี่ยงเกี่ยวกับสิ่งเจือปนในเนื้อทองแดงและความกังวลเกี่ยวกับที่มาของแหล่งผลิต
สาเหตุเพราะเครื่องหมายการค้าของผู้ผลิตท่อทองแดงดังกล่าวอาจยังไม่เป็นที่รู้จักและยอมรับในระดับสากลทั่วโลก
แต่ด้วยผลิตภัณฑ์ท่อทองแดง Kembla
ซึ่งได้พิสูจน์แล้วถึงความเป็นเลิศด้านคุณภาพมาโดยตลอดและราคาสามารถแข่งขันได้ดี
ทำให้บริษัทยังคงรักษาและเพิ่มสัดส่วนการตลาดได้อย่างดีเยี่ยม

นอกจากนี้
บริษัทมีแผนในการจัดสัมมนาเพื่อเผยแพร่ข้อมูลทางวิชาการเกี่ยวกับท่อทองแดงและประโยชน์ของผลิตภัณฑ์
รวมถึงการส่งเสริมความเข้าใจในด้านคุณภาพของวัตถุดิบและกระบวนการผลิตที่จะสร้างความมั่นใจให้แก่ผู้บริโภค
รวมถึงความคุ้มค่าในการตัดสินใจใช้ผลิตภัณฑ์ Kembla

5)  ผลิตภัณฑ์ฉนวนยางป้องกันความร้อน

เช่นเดียวกันกับอะลูมิเนียมและสเตนเลส
ในประเทศไทยมีผู้ผลิตฉนวนยางป้องกันความร้อนรายใหญ่ที่มีส่วนแบ่งทางการตลาดค่อนข้างสูง
ทำให้การแข่งขันเป็นไปอย่างรุนแรง ราคาสินค้าจึงเป็นปัจจัยสำคัญในการแข่งขัน
ปัจจุบันบริษัทเป็นตัวแทนจำหน่ายแต่ผู้เดียวในประเทศไทยสำหรับผลิตภัณฑ์ฉนวนยาง K-Flex
ซึ่งบริษัทสามารถเพิ่มสัดส่วนตลาดได้อย่างโดดเด่น
โดยได้รับการสนับสนุนอย่างดีจากผู้ผลิตและใช้กลยุทธ์ทางด้านคุณภาพของสินค้าที่มีคุณสมบัติพิเศษอันเป็นผลจากเทคโนโลยีการผลิตชั้นสูงของผู้ผลิต
ซึ่งผิวและเนื้อวัสดุ รวมถึงคุณสมบัติของผลิตภัณฑ์ K-Flex
มีความแตกต่างจากผลิตภัณฑ์ทั่วไปอย่างเด่นชัดและด้วยความพิเศษนี้จึงทำให้ได้รับการยอมรับจากทั่วโลก
การลดความหนาของแผ่นฉนวนยางป้องกันความร้อนลงได้จะช่วยลดต้นทุนของลูกค้าได้อย่างแท้จริง
นอกจากนี้ บริษัทยังมีการให้บริการเสริมอื่นๆ เช่น
การรับประกอบและติดตั้งท่อส่งลมหรือการขายฉนวนยางป้องกันความร้อนร่วมกับท่อทองแดงและยางรองท่อเพื่ออำนวยความสะดวกในการจัดซื้อให้กับลูกค้า
เป็นต้น

6)  ผลิตภัณฑ์ลวดเชื่อมเหล็กและลวดเชื่อมสเตนเลส

เป็นผลิตภัณฑ์ที่มีการแข่งขันค่อนข้างรุนแรง นอกเหนือจากการมีคู่แข่งที่เป็นผู้นำเข้า
ในปัจจุบันยังมีผู้ผลิตสินค้าภายในประเทศหลายราย และบางรายผลิตสินค้าหลายยี่ห้อ
รวมถึงมีการกำหนดราคาขายหลายระดับราคาเพื่อรองรับกลุ่มลูกค้าเป้าหมายต่างๆ
อย่างไรก็ดีเนื่องจากลวดเชื่อมเหล็กและลวดเชื่อมสเตนเลส
เป็นผลิตภัณฑ์ที่ผู้บริโภคให้ความสำคัญด้านคุณภาพมาก
อีกทั้งยังมีปริมาณการใช้สูงและมีกลุ่มผู้ใช้แพร่หลายในทุกอุตสาหกรรม
การที่บริษัทเป็นตัวแทนจำหน่ายสินค้าประเภทนี้จึงถือเป็นโอกาสในการขยายฐานลูกค้าให้กว้างขวางยิ่งขึ้น
ลวดเชื่อมตราช้าง Kiswel ที่บริษัทเป็นตัวแทนจำหน่ายนี้
เป็นผลิตภัณฑ์ที่มีคุณภาพสูงและเป็นที่ยอมรับทั่วโลก สำหรับในประเทศไทยปัจจุบัน Kiswel
เป็นที่รู้จักในวงการการเชื่อมและมีการตอบรับเป็นอย่างดี
บริษัทจึงได้มีแผนการตลาดทั้งระยะสั้นและระยะยาว
รวมถึงมีการทำกิจกรรมการตลาดอย่างต่อเนื่องด้วย นอกจากลวดเชื่อมตราช้าง Kiswel
แล้วบริษัทยังนำเสนอทางเลือกอื่นๆ ให้กับลูกค้าทั่วไปซึ่งมีความต้องการลวดเชื่อมที่แตกต่างกัน
แต่ยังคงเน้นลวดเชื่อมที่มีคุณภาพดีเยี่ยมและราคาประหยัด
โดยบริษัทจำหน่ายผลิตภัณฑ์ลวดเชื่อมและเครื่องเชื่อมยี่ห้อ K-Weld ซึ่งปัจจุบันผลิตภัณฑ์ลวดเชื่อม
K-Weld
สามารถเพิ่มสัดส่วนการตลาดอย่างน่าพอใจและได้รับการยอมรับเป็นอย่างดีจากทุกภาคอุตสาหกรรมที่ใช้ลวดเชื่อมด้วย

4.3 การจัดหาผลิตภัณฑ์

4.3.1 การจัดหาผลิตภัณฑ์และแหล่งที่มาของผลิตภัณฑ์

บริษัทมีนโยบายที่จะสั่งซื้อสินค้าจากผู้ผลิต (Supplier) โดยตรง
เนื่องจากคุณภาพของสินค้าและความน่าเชื่อถือของผู้ผลิตเป็นปัจจัยสำคัญที่บริษัทคำนึงถึงในการคัดเลือกและจัดหาสินค้าเพื่อนำมาจัดจำหน่าย
ปัจจุบันบริษัทเป็นผู้จัดจำหน่ายสินค้าหลักในประเทศไทยให้กับผู้ผลิตสินค้าที่มีคุณภาพทั้งในประเทศและต่างประเทศจำนวนมากกว่า
10 ราย นอกจากการเป็นผู้จัดจำหน่ายสินค้าหลักแล้ว บริษัทยังมีการทำงานร่วมกันในด้าน
Technical Support ต่างๆ ระหว่างผู้ผลิตและลูกค้าของบริษัท
ซึ่งจะช่วยสร้างความได้เปรียบในการแข่งขันของบริษัท ทั้งนี้ บริษัท
มีการติดต่อทำธุรกิจกับผู้ผลิตส่วนใหญ่มาเป็นระยะเวลายาวนานจึงทำให้บริษัทมีความสัมพันธ์ที่ดีกับผู้ผลิตซึ่งจะเป็นการเอื้อประโยชน์ในการประกอบธุรกิจของบริษัทเป็นอย่างดี
โดยที่ผ่านมาบริษัทได้รับความร่วมมือเป็นอย่างดีจากผู้ผลิตสินค้าไม่ว่าจะเป็นการวางแผนการผลิตสินค้าเพื่อลดระยะเวลาในการสั่งซื้อสินค้าหรือการที่ผู้ผลิตบางรายช่วยเก็บรักษาสินค้าคงคลังที่ยังไม่ใช้งานให้
ทำให้บริษัทสามารถสร้างความเชื่อมั่นให้แก่ลูกค้าของบริษัทว่า
บริษัทจะสามารถจัดส่งสินค้าให้แก่ลูกค้าได้ตรงตามกำหนดเวลาที่ลูกค้าต้องการได้อย่างมีประสิทธิภาพ

โดยส่วนใหญ่ในการเป็นผู้จัดจำหน่ายสินค้าให้แก่ผู้ผลิตแต่ละรายนั้น
บริษัทไม่ได้มีสัญญาการเป็นผู้จัดจำหน่ายกับผู้ผลิตเป็นลายลักษณ์อักษร
เนื่องจากบริษัทมีการติดต่อทำธุรกิจกับผู้ผลิตมาเป็นระยะเวลายาวนาน มีความสัมพันธ์ที่ดี
และมีความเชื่อถือซึ่งกันและกัน และยิ่งไปกว่านั้น
บริษัทยังสามารถพิสูจน์ให้เห็นว่ามีการเติบโตของธุรกิจอย่างต่อเนื่องเสมอมา
ซึ่งตลอดระยะเวลาที่ผ่านมา บริษัทมีอำนาจการต่อรองสูง
โดยจะเห็นได้จากการที่บริษัทไม่เคยประสบปัญหาจากการที่ผู้ผลิตไม่สามารถจัดส่งสินค้าให้ตามสัญญาหรือการที่ผู้ผลิตหันไปติดต่อขายสินค้าให้กับลูกค้าของบริษัทโดยตรง
ทั้งนี้
เนื่องจากบริษัททำหน้าที่เป็นช่องทางในการเพิ่มยอดขายของผู้ผลิตจากการรวบรวมยอดสั่งซื้อสินค้าจากลูกค้าประเภทโรงงานอุตสาหกรรมและลูกค้ารายย่อยอื่นๆ
โดยที่ผู้ผลิตไม่ต้องเสียค่าใช้จ่ายในการทำตลาดรวมถึงค่าใช้จ่ายอื่นๆ
ที่เกิดขึ้นจากการติดต่อกับลูกค้าเป็นจำนวนมาก

ปัจจุบันบริษัทมีการสั่งซื้อผลิตภัณฑ์หลักแต่ละประเภทจากผู้ผลิตในประเทศต่างๆ ดังนี้

  -------------------------------------------------------------------------
  ประเภทของผลิตภัณฑ์                             ประเทศที่สั่งซื้อ
  ------------------------------------------- -----------------------------
  ทองแดงและทองเหลืองชนิดแผ่นและม้วน               ประเทศไทยและประเทศอินเดีย

  ลวดเหล็กและลวดสเตนเลส                        ประเทศเกาหลีและประเทศมาเลเซีย

  อะลูมิเนียมชนิดแผ่นและม้วน                        ประเทศจีน

  สเตนเลสชนิดแผ่นและม้วน                         ประเทศไทย

  ท่อทองแดงและอุปกรณ์                            ประเทศออสเตรเลียและประเทศจีน

  ฉนวนยางป้องกันความร้อน                         ประเทศมาเลเซียและประเทศจีน

  ลวดเชื่อมเหล็กและลวดเชื่อมสเตนเลส                ประเทศมาเลเซีย ประเทศเกาหลี
                                              และประเทศจีน
  -------------------------------------------------------------------------

ในปี 2555 บริษัทมียอดสั่งซื้อสินค้าทั้งสิ้นจำนวน 1,270.34 ล้านบาท
แบ่งเป็นสัดส่วนการสั่งซื้อสินค้าจากในประเทศและต่างประเทศคิดเป็นร้อยละ 47.26 และร้อยละ
52.74 ตามลำดับ เปลี่ยนแปลงจากสัดส่วนดังกล่าวในปี 2554
ที่มีสัดส่วนการสั่งซื้อสินค้าในประเทศเท่ากับร้อยละ 44.06
และสัดส่วนการสั่งซื้อสินค้าจากต่างประเทศคิดเป็นร้อยละ 55.94 จะเห็นได้ว่า
สัดส่วนการสั่งซื้อสินค้าจากผู้ผลิตต่างประเทศมีการปรับเพิ่มขึ้นเมื่อเทียบกับการสั่งซื้อสินค้าจากในประเทศ
ทั้งนี้ เนื่องจากในปี 2554 บริษัทมีการนำเข้าสินค้าในกลุ่มลวดเชื่อมและอะลูมิเนียมเพิ่มขึ้นมาก
ซึ่งสินค้าดังกล่าวไม่สามารถจัดหาได้ภายในประเทศ

ตารางแสดงสัดส่วนการสั่งซื้อสินค้าจากในประเทศและต่างประเทศ

  -------------------------------------------------------------------------------------------
                                  ปี 2553              ปี 2554              ปี 2555     
  ------------------------------- ---------- -------- ---------- -------- ---------- --------
                                  ล้านบาท     ร้อยละ    ล้านบาท     ร้อยละ    ล้านบาท     ร้อยละ

  ปริมาณการสั่งซื้อสินค้าในประเทศ        638.42     51.87    582.08     44.06    600.41     47.26

  ประมาณการสั่งซื้อสินค้าจากต่างประเทศ   592.39     48.13    738.99     55.94    669.93     52.74

  รวม                             1,230.82   100.00   1,321.07   100.00   1,270.34   100.00
  -------------------------------------------------------------------------------------------

สินค้าที่บริษัทจัดจำหน่ายส่วนใหญ่เป็นสินค้า Base Metals ที่มีผู้ผลิตอยู่เป็นจำนวนไม่มากนัก
อย่างไรก็ตาม
บริษัทมีนโยบายในการพิจารณาเลือกซื้อสินค้าจากผู้ผลิตที่สามารถผลิตสินค้าที่มีคุณภาพสูงและได้มาตรฐานและมีความเชี่ยวชาญในการผลิตสินค้าแต่ละชนิด
นอกจากนี้ บริษัทยังพิจารณาถึงปัจจัยอื่นๆ
ที่จะช่วยเพิ่มประสิทธิภาพในการให้บริการและความสามารถในการแข่งขันของบริษัท ได้แก่
การสั่งซื้อสินค้าจากบริษัทที่มีฐานการผลิตอยู่ในประเทศไทยหรืออยู่ในกลุ่มประเทศที่ได้รับสิทธิพิเศษทางภาษี
การลดหย่อน/ยกเว้นภาษี (AFTA, FTA) เป็นต้น ดังนั้น
บริษัทจึงมีการสั่งซื้อสินค้าแต่ละประเภทจากผู้ผลิตจำนวนน้อยราย
โดยผู้ผลิตทั้งหมดที่บริษัทสั่งซื้อสินค้าเป็นผู้ผลิตที่มีคุณภาพที่อยู่ในอันดับต้นๆ ของโลก นอกจากนี้
การสั่งซื้อสินค้าจำนวนมากจากผู้ผลิตจะช่วยให้บริษัทมีอำนาจต่อรองกับผู้ผลิตเพิ่มมากขึ้นทั้งในด้านของเงื่อนไขในการผลิตและราคา

ในปี 2555 บริษัทไม่มีการสั่งซื้อสินค้าจากผู้ผลิตรายใหญ่รายใดในสัดส่วนเกินกว่าร้อยละ 30
ของยอดสั่งซื้อสินค้ารวมของบริษัท อย่างไรก็ตาม
บริษัทยังคงคำนึงถึงคุณภาพของสินค้าและการบริการเป็นสำคัญ
โดยบริษัทมีนโยบายที่จะสั่งซื้อสินค้าแต่ละประเภทตามความถนัดของผู้ผลิตแต่ละรายเพื่อให้มั่นใจได้ว่าลูกค้าของบริษัทจะได้รับสินค้าที่มีคุณภาพได้มาตรฐาน
ดังนั้น
ความต้องการในสินค้าแต่ละชนิดในแต่ละช่วงเวลาของลูกค้าจึงทำให้บริษัทจำเป็นที่จะต้องสั่งซื้อสินค้าจากผู้ผลิตที่สามารถผลิตสินค้าได้ตามคำสั่งซื้อนั้นๆ
ทำให้สัดส่วนการสั่งซื้อสินค้ามีการเปลี่ยนแปลงไปดังที่ได้กล่าวข้างต้น

ปัจจุบันจำนวนผู้ผลิตที่บริษัทจัดซื้อสินค้าเพื่อนำมาจัดจำหน่ายของแต่ละผลิตภัณฑ์สามารถสรุปได้ดังนี้

+----------------------------+----------+-------------+----------------+
| ประเภทของผลิตภัณฑ์            | จำนวน    | จำนวนผู้ผ     |                |
|                            |          | ลิตที่มียอดสั่งซื้อ |                |
|                            | ผู้ผลิตรวม  | สินค้าแต่ละชนิด |                |
|                            |          |             |                |
|                            | (ราย)    | เกินกว่าร้อยละ |                |
|                            |          | 30 (ราย)    |                |
+============================+==========+=============+================+
|                            |          | 31 ธ.ค.2554 | 31 ธ.ค.2555    |
+----------------------------+----------+-------------+----------------+
| ทอง                        | 2        | 1           | 1              |
| แดงและทองเหลืองชนิดแผ่นและม้วน |          |             |                |
+----------------------------+----------+-------------+----------------+
| ลวดเหล็กและลวดสเตนเลส       | 3        | 2           | 2              |
+----------------------------+----------+-------------+----------------+
| อะลูมิเนียมชนิดแผ่นและม้วน       | 10       | 1           | 1              |
+----------------------------+----------+-------------+----------------+
| สเตนเลสชนิดแผ่นและม้วน        | -        | -           | -              |
+----------------------------+----------+-------------+----------------+
| ท่อทองแดงและอุปกรณ์           | 3        | 1           | 2              |
+----------------------------+----------+-------------+----------------+
| ฉนวนยางป้องกันความร้อน        | 1        | 1           | 1              |
| และท่อส่งลม                  |          |             |                |
+----------------------------+----------+-------------+----------------+
| ลว                         | 7        | 2           | 1              |
| ดเชื่อมเหล็กและลวดเชื่อมสเตนเลส |          |             |                |
+----------------------------+----------+-------------+----------------+

นอกจากความมุ่งมั่นในการพัฒนาความสัมพันธ์กับผู้ผลิตแต่ละรายอย่างต่อเนื่องแล้ว
บริษัทยังได้ติดตามข่าวสารและสถานการณ์ของอุตสาหกรรมต่างๆ
และพัฒนาการของสินค้าที่บริษัทจัดจำหน่ายอย่างใกล้ชิด ทั้งนี้
เพื่อให้บริษัทสามารถปรับตัวหากผู้ผลิตสินค้ารายใดเริ่มประสบปัญหาทั้งในด้านการผลิตและสภาพคล่องทางการเงิน
รวมทั้งเพื่อเพิ่มทางเลือกในการเลือกซื้อสินค้าเพื่อจัดจำหน่ายเพื่อตอบสนองความต้องการของลูกค้าให้ได้อย่างมีประสิทธิภาพ
ไม่ว่าจะเป็นการติดตามข้อมูลข่าวสารจากลูกค้าโดยผ่านเจ้าหน้าที่ทางการตลาดของบริษัท สื่อต่างๆ
หรือการเข้าร่วมงานแสดงสินค้าต่างๆ ที่เกี่ยวข้องโดยตรงกับอุตสาหกรรมต่างๆ
ซึ่งเป็นกลุ่มลูกค้าของบริษัท

ในการติดต่อทำธุรกิจกับผู้ผลิตสินค้าต่างๆ
บริษัทจะอาศัยความสัมพันธ์ที่ดีของผู้บริหารกับผู้ผลิตแต่ละรายที่มีมาอย่างยาวนาน นอกจากนี้
บริษัทยังสามารถใช้บริการจากบริษัทที่ปรึกษาผู้มีความเชี่ยวชาญในผลิตภัณฑ์โลหะประเภทต่างๆ
ทั้งในด้านการให้ข้อมูลเกี่ยวกับแนวโน้มราคาแร่ ข้อมูลการผลิต และข่าวสารต่างๆ
เกี่ยวกับอุตสาหกรรม รวมถึงการแนะนำผู้ผลิตสินค้าแหล่งต่างๆ ให้แก่บริษัทอีกด้วย

จากที่ได้กล่าวไว้ในปัจจัยความเสี่ยงในเรื่องของการที่ผลิตภัณฑ์โลหะที่บริษัทเป็นผู้จัดจำหน่ายส่วนใหญ่เป็นสินค้าทั่วไป
(Base Metals) ที่มีราคาผันแปรตามราคาซื้อขายในตลาดโลก
โดยจะขึ้นอยู่กับอุปสงค์และอุปทานของสินแร่แต่ละชนิดทั่วโลก โดยเฉพาะอย่างยิ่งทองแดง สังกะสี
นิกเกิล และอะลูมิเนียม ซึ่งเป็นส่วนประกอบของผลิตภัณฑ์ที่บริษัทจัดจำหน่าย โดยหากมีปัจจัยต่างๆ
ที่ส่งผลให้ปริมาณความต้องการใช้สินแร่เพิ่มสูงขึ้นหรือปริมาณสินแร่ที่ผลิตได้ในตลาดมีลดน้อยลง ได้แก่
ความต้องการใช้สินแร่ที่เพิ่มขึ้นอย่างมีนัยสำคัญจากผู้ผลิตในประเทศจีน
การนัดหยุดงานของคนงานในเหมืองแร่ต่างๆ หรือภัยธรรมชาติ เป็นต้น
ก็จะส่งผลให้ราคาของสินแร่ดังกล่าวเพิ่มสูงขึ้นตามไปด้วย

อย่างไรก็ตาม การที่ผู้บริหารของบริษัทเป็นผู้ที่มีประสบการณ์ในอุตสาหกรรมผลิตภัณฑ์โลหะมานานกว่า
20 ปี ทำให้มีความเชี่ยวชาญและสามารถประเมินสถานการณ์ราคาโลหะได้เป็นอย่างดี
โดยที่ผ่านมาผู้บริหารของบริษัทจะติดตามการเคลื่อนไหวของราคาสินค้าแต่ละชนิด
รวมทั้งสภาวะของตลาดโลกอย่างใกล้ชิดและจะทำการสั่งจองราคาสินค้าตามปริมาณคำสั่งซื้อที่ได้รับล่วงหน้าจากลูกค้า
และสำหรับสินค้าที่ต้องเก็บสำรองให้แก่ลูกค้าที่ไม่สามารถส่งคำสั่งซื้อล่วงหน้าได้ บริษัท
จะพิจารณาสั่งซื้อตามความเหมาะสมในแต่ละช่วงเวลาเพื่อที่จะสามารถบริหารต้นทุนการสั่งซื้อของบริษัทได้อย่างถูกต้องและมีประสิทธิภาพ
ซึ่งโดยส่วนใหญ่แล้วลูกค้าของบริษัทจะส่งคำสั่งซื้อล่วงหน้าให้แก่บริษัท

4.3.2 นโยบายการสั่งซื้อสินค้า

เนื่องจากบริษัทจำหน่ายผลิตภัณฑ์ที่มีความหลากหลาย
ทำให้นโยบายในการสั่งซื้อสินค้าแต่ละประเภทแตกต่างกันตามลักษณะของสินค้า
ลักษณะการสั่งซื้อของลูกค้า และข้อจำกัดของผู้ผลิตแต่ละราย ตลอดระยะเวลาที่ผ่านมาบริษัท
ไม่เคยประสบปัญหาในด้านการสั่งซื้อสินค้าแต่อย่างใด
เนื่องจากบริษัทจะทำการประมาณการปริมาณของสินค้าที่บริษัทจะทำการสั่งซื้อในแต่ละครั้งจากคำสั่งซื้อล่วงหน้าและประมาณการที่ได้รับจากลูกค้า
บวกกับปริมาณสินค้าที่บริษัทจะทำการเก็บสำรองให้แก่ลูกค้า นอกจากนี้ บริษัทยังพิจารณาปัจจัยอื่นๆ
ประกอบด้วย ได้แก่ ระยะเวลาในการผลิตสินค้า ระยะเวลาในการส่งมอบสินค้า
ภาวะการเคลื่อนไหวของราคาสินค้าในตลาดโลก อัตราแลกเปลี่ยน เป็นต้น